CELEX: 52017JC0012
Language: ro
Date: 2017-04-03
Title: Propunere comună de DECIZIE A CONSILIULUI privind poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, cu privire la adoptarea Programului de asociere UE-Georgia

COMISIA EUROPEANĂ
            Bruxelles, 3.4.2017
            JOIN(2017) 12 final
            2017/0071(NLE)
            Propunere comună de
            DECIZIE A CONSILIULUI
            privind poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, cu privire la adoptarea Programului de asociere UE-Georgia
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Relațiile dintre UE și Georgia se bazează, în prezent, pe acordul de asociere și pe cadrul politicii europene de vecinătate revizuit în 2015
                  1
               . Principiile directoare care stau la baza relațiilor bilaterale în acest context sunt o mai mare diferențiere între țările partenere și o mai mare asumare a responsabilității din partea acestor țări.
            
            
               Acordul de asociere UE-Georgia (denumit în continuare „acordul de asociere”) a fost semnat la 27 iunie 2014 și a fost aplicat cu titlu provizoriu de la 1 septembrie 2014 până la finalizarea procesului de ratificare. Acordul de asociere a intrat în vigoare și a devenit pe deplin aplicabil la 1 iulie 2016.
            
            
               În vederea pregătirii și facilitării punerii în aplicare a acordului de asociere, părțile au convenit asupra unui program de asociere în cadrul unei reuniuni a Consiliului de cooperare la 26 iunie 2014. Programul de asociere prevede un cadru practic pentru întocmirea unei liste de priorități în vederea desfășurării de activități comune în perioada 2014-2016. Aceste priorități s-au bazat pe structura acordului de asociere, în spiritul obiectivului general de asociere politică și integrare economică.
            
            
               Având în vedere că acordul de asociere se aplică de la 1 iulie 2016, programul de asociere trebuie să fie actualizat. Aceasta este o chestiune de prioritate politică și trebuie să reflecte relațiile actuale dintre UE și Georgia.
            
            
               Prin urmare, prezentul document actualizează și reorientează programul de asociere pentru perioada 2014-2016, stabilind noi priorități pentru activitățile comune în perioada 2017-2020. Acesta face o distincție între prioritățile pe termen scurt (în privința cărora trebuie să se realizeze progrese semnificative înainte de sfârșitul anului 2018) și prioritățile pe termen mediu (în privința cărora trebuie să se realizeze progrese semnificative până în 2019-2020).
            
            
               •Coerența cu dispozițiile existente în domeniul de politică
            
            
               Programul de asociere este în concordanță cu prioritățile de politică ale UE în domeniu. Aceste priorități cuprind, în special, stabilizarea politică și economică a vecinătății europene și stabilizarea securității acesteia, urmărirea intereselor UE și promovarea valorilor universale.
            
            
               •Coerența cu alte politici ale Uniunii
            
            
               Programul de asociere propus reflectă angajamentul de lungă durată al UE față de partenerul său estic și, în același timp, este aliniat pe deplin cu Strategia globală pentru politica externă și de securitate a Uniunii Europene. Strategia solicită investirea în reziliența statelor și a societăților din est, precum și construirea de relații mai strânse cu acestea. Această abordare integrată în direcția rezilienței are în vedere soluționarea celor mai grave cazuri de fragilitate guvernamentală, economică, societală și în materie de climă/energie.
            
            
               De asemenea, documentul ia în considerare:
            
            
               necesitatea de consolidare a democrației și a statului de drept;
            
            
               promovarea drepturilor omului, a libertăților fundamentale și a bunei guvernanțe;
            
            
               accentul sporit pe cooperarea internațională în vederea combaterii terorismului, prevenirea conflictelor, stabilitatea regională și
            
            
               potențialul comerțului liber într-o economie de piață pe deplin funcțională, cu armonizarea progresivă a politicilor acesteia cu politicile UE pentru a genera creștere economică și locuri de muncă.
            
            
               2.ASPECTE JURIDICE
            
            
               Prezenta propunere se bazează pe articolul 218 alineatul (9) din Tratatul privind funcționarea Uniunii Europene (TFUE) pentru o Decizie a Consiliului privind poziția Uniunii în cadrul Consiliului de asociere instituit prin Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, cu privire la adoptarea Programului de asociere UE-Georgia. Temeiul juridic material pentru adoptarea programului de asociere este articolul 217 din TFUE (asocierea cu țări terțe).
            
         
         
            
               Adoptarea programului de asociere este prevăzută printr-un schimb de scrisori între membrii Consiliului de asociere UE-Georgia, după adoptarea de către Consiliul Uniunii Europene, în temeiul articolului 218 alineatul (9) din TFUE, a unei poziții UE în cadrul Consiliului de asociere în sine. Programul de asociere adoptat va constitui baza pentru programarea în cadrul Instrumentului european de vecinătate.
            
            
               
                  Concluziile Consiliului privind revizuirea politicii europene de vecinătate din 14 decembrie 2015 au salutat propunerile prezentate în Comunicarea comună privind revizuirea politicii europene de vecinătate
                     2
                  . Propunerile respective vizează „dezvoltarea și mai amplă a relațiilor cu parteneri care doresc să aibă relații mai strânse cu UE, pe baza valorilor comune”. Comunicarea comună subliniază rolul programelor de asociere și al priorităților de parteneriat ca „baza stabilirii domeniilor care vor beneficia în mod prioritar de asistență”.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               ••Evaluări ex-post/verificări ale adecvării legislației existente
            
            
               Nu se aplică.
            
            
               •Consultări cu părțile interesate
            
            
               Aceste texte au fost elaborate în urma unei consultări strânse cu serviciile relevante ale Comisiei și cu reprezentanții statelor membre în cadrul grupului de lucru pentru Europa de Est și Asia Centrală al Consiliului Uniunii Europene. Textele iau în considerare, de asemenea, discuțiile cu omologii UE din Georgia.
            
            
               Consultarea cu părțile interesate din cadrul societății civile a avut loc la Tbilisi în octombrie și noiembrie 2016. Principalele contribuții primite au fost toate luate în considerare în textul anexat și s-au referit la:
            
            
               indicatori detaliați pentru acțiuni prioritare;
            
            
               o mai mare implicare a societății civile în procesul de reformă și în procesul decizional;
            
            
               reforma sectorului justiției, a sectorului energetic și a administrației publice;
            
            
               combaterea corupției; 
            
            
               situația în sectorul mijloacelor de comunicare în masă; și 
            
            
               punerea în aplicare a zonei de liber schimb aprofundate și cuprinzătoare.
            
            
               Aceste consultări s-au desfășurat pe baza orientărilor elaborate în cadrul politicii europene de vecinătate revizuite.
            
            
               •Obținerea și utilizarea competențelor de specialitate
            
            
               Competențele de specialitate tematice relevante au fost disponibile la nivel intern, fie la sediul Comisiei Europene la Bruxelles, fie în cadrul delegației UE în Georgia la Tbilisi.
            
            
               •Evaluarea impactului
            
            
               Nu se aplică.
            
            
               •Adecvarea reglementărilor și simplificarea
            
         
         
            
               Nu se aplică.
            
            
               •Drepturile fundamentale
            
            
               Nu sunt afectate drepturile fundamentale în statele membre ale UE.
            
            
               În ceea ce privește drepturile fundamentale în Georgia, se preconizează că vor exista consecințe pozitive. Această evaluare se bazează pe faptul că, în programul de asociere, Georgia și-a asumat următoarele angajamente:
            
            
               punerea în aplicare a angajamentelor și obligațiilor care îi revin în temeiul legislației internaționale și naționale în domeniul drepturilor omului, precum și respectarea libertăților fundamentale;
            
            
               consolidarea stabilității, a independenței și a eficacității instituțiilor care garantează democrația și statul de drept în Georgia;
            
            
               integrarea minorităților naționale;
            
            
               respectarea alegerilor democratice și aderarea deplină la toate recomandările prezentate de Biroul pentru Instituții Democratice și Drepturile Omului al Organizației pentru Securitate și Cooperare în Europa (OSCE); 
            
            
               respectarea independenței, a imparțialității, a profesionalismului și a eficienței sistemului judiciar;
            
            
               promovarea bunei guvernanțe prin reforma administrației publice, prin gestionarea finanțelor publice și printr-un acces sporit la informații; și
            
            
               susținerea libertății de exprimare și a independenței mijloacelor de comunicare în masă.
            
            
               În ceea ce privește drepturile omului, UE și Georgia se implică într-un dialog permanent pentru a aborda o serie de aspecte, inclusiv: 
            
            
               libertatea de exprimare; 
            
            
               libertatea mijloacelor de comunicare în masă; 
            
            
               libertatea de asociere; 
            
            
               tortura, maltratarea și condițiile de detenție; 
            
            
               discriminarea și violența bazată pe gen; 
            
            
               drepturile femeilor și drepturile copilului; 
            
            
               protecția persoanelor care aparțin minorităților naționale; și 
            
            
               libertatea religioasă.
            
         
         
            
               4.IMPLICAȚII BUGETARE
            
            
               Nu există implicații bugetare suplimentare în afara celor prevăzute în angajamentele UE internaționale anterioare. Orice implicații bugetare suplimentare vor fi definite în propuneri separate, cum ar fi următorul cadru unic de sprijin al Instrumentului european de vecinătate pentru perioada 2017-2020.
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               Punerea în aplicare a Programului de asociere UE-Georgia va face obiectul unei monitorizări periodice, cel puțin o dată pe an. Monitorizarea va fi efectuată în contextul mecanismelor de revizuire și al reuniunilor legate de cooperarea bilaterală dintre UE și Georgia în temeiul acordului de asociere.
            
            
               6.REFERINȚE
            
            
               (a)Acordul de asociere dintre Uniunea Europeană și Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, semnat la 27 iunie 2014; JO L261, 30.8.2014
            
            
               (b)Comunicarea comună către Parlamentul European, Consiliu, Comitetul Economic și Social European și Comitetul Regiunilor; Revizuirea politicii europene de vecinătate; JOIN/2015/050 final
            
            
               (c)Concluziile Consiliului privind revizuirea politicii europene de vecinătate din 14 decembrie 2015
            
            
               (d)Regulamentul (UE) nr. 232/2014 al Parlamentului European și al Consiliului din 11 martie 2014 de instituire a unui instrument european de vecinătate; JO L77/27, 15.3.2014
            
            
               (e)Aderarea Georgiei la Tratatul de instituire a Comunității Energiei, aprobată de cel de al 14-a Consiliu ministerial al Comunității Energiei de la Sarajevo la 14 octombrie 2016
            
            
               (f)Acordul de asociere a Georgiei la programul „Orizont 2020”, semnat la Bruxelles la 29 aprilie 2016
            
            
               (g)Protocol la Acordul de parteneriat și cooperare între Comunitățile Europene și statele membre ale acestora, pe de o parte, și Georgia, pe de altă parte, referitor la un acord-cadru între Uniunea Europeană și Georgia privind principiile generale pentru participarea Georgiei la programele Uniunii, semnat la 12 decembrie 2013; JO L8, 11.1.2014
            
            
               (h)Acordul între Uniunea Europeană și Georgia cu privire la protecția indicațiilor geografice ale produselor agricole și alimentare, semnat la 14 iulie 2011; JO L 93, 30.3.2012
            
            
               (i)Acordul privind spațiul aerian comun între Uniunea Europeană și statele membre ale acesteia, pe de o parte, și Georgia, pe de altă parte, semnat la 2 decembrie 2010; JO L321, 20.11.2012
            
            
               (j)Acordul dintre Uniunea Europeană și Georgia privind readmisia persoanelor aflate în situație de ședere ilegală, semnat la 22 noiembrie 2010; JO L52, 25.2.2011
            
            
               (k)Acordul dintre Uniunea Europeană și Georgia privind facilitarea eliberării vizelor, semnat la 17 iunie 2010; JO L52, 25.2.2011
            
            
               (l)Declarația comună privind un parteneriat pentru mobilitate între Uniunea Europeană și Georgia, Bruxelles, 30 noiembrie 2009.
            
            
               (m)Acordul între Uniunea Europeană și Georgia privind statutul misiunii de monitorizare a Uniunii Europene în Georgia, semnat la 3.11.2008; JO L310, 21.11.2008
            
            
               (n)Acordul între Uniunea Europeană și Guvernul Georgiei privind statutul în Georgia al reprezentantului special al Uniunii Europene (RSUE) în Caucazul de Sud și al echipei sale de sprijin, semnat la 12 mai 2006; JO L135, 23.5.2006
            
         
         
            
               2017/0071 (NLE)
            
            
               Propunere comună de
            
            
               DECIZIE A CONSILIULUI
            
            
               privind poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, cu privire la adoptarea Programului de asociere UE-Georgia
               
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 217 coroborat cu articolul 218 alineatul (9),
            
            
               având în vedere Acordul de asociere dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte („acordul de asociere”), în special articolul 406,
            
            
               având în vedere propunerea comună a Comisiei Europene și a Înaltului Reprezentant al Uniunii pentru afaceri externe și politica de securitate,
            
            
               întrucât:
            
            
               (1)Acordul de asociere a fost semnat la 27 iunie 2014.
            
            
               (2)Acordul de asociere a intrat în vigoare la 1 iulie 2016.
            
            
               (3)Pentru a sprijini aplicarea acordului de asociere, părțile au convenit să negocieze un program de asociere cu scopul de a furniza o listă de priorități pentru activitatea comună a acestora pe fiecare sector în parte.
            
            
               (4)Părțile au convenit asupra unui program de asociere care va pregăti și va facilita punerea în aplicare a acordului de asociere și care va trebui să fie adoptat de Consiliul de asociere instituit în temeiul acordului de asociere.
            
            
               (5)Poziția Uniunii care urmează a fi susținută în cadrul Consiliului de asociere cu privire la adoptarea Programului de asociere UE-Georgia trebuie să fie adoptată de Consiliu,
            
            
               ADOPTĂ PREZENTA DECIZIE:
            
            
               Articolul 1
            
            
               Poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, cu privire la adoptarea Programului de asociere UE-Georgia se bazează pe proiectul de recomandare a Consiliului de asociere anexat la prezenta decizie.
            
            
               Articolul 2
            
            
               Prezenta decizie intră în vigoare la data adoptării.
            
            
               Adoptată la Bruxelles,
            
         
         
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  Concluziile Consiliului privind revizuirea politicii europene de vecinătate din 14 decembrie 2015.
               
               
                  
                     (2)
                  JOIN(2015) 50; 18.11.2015.
               
            
      
    ---documentbreak--- 
      
         
               COMISIA EUROPEANĂ
            Bruxelles, 3.4.2017
            JOIN(2017) 12 final
            ANEXĂ
            la
            Propunerea comună deDECIZIE A CONSILIULUI
            privind poziția Uniunii în cadrul Consiliului de asociere instituit prin Acordul de asociere dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, cu privire la adoptarea Programului de asociere UE-Georgia
            
               
         
         
            
               DECIZIA nr. XX/2017 A CONSILIULUI DE ASOCIERE UE-GEORGIA din [ZIUA LUNA 2017]
            
            
            
               de aprobare a Programului de asociere UE-Georgia
            
            
            
               CONSILIUL DE ASOCIERE UE-GEORGIA,
            
            
            
               având în vedere Acordul de asociere UE-Georgia dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte,
            
            
            
               întrucât:
            
            
               (1)
                     Acordul de asociere dintre Uniunea Europeană, Comunitatea Europeană a Energiei Atomice și statele membre ale acestora, pe de o parte, și Georgia, pe de altă parte, a fost semnat la 27 iunie 2014 și a intrat în vigoare la 1 iulie 2016.
            
            
               (2)
                     Articolul 406 din Acordul de asociere UE-Georgia acordă Consiliului de asociere competența să ia decizii adecvate pentru realizarea obiectivelor acordului.
            
            
               (3)
                     În conformitate cu articolul 420 din Acordul de asociere UE-Georgia, părțile adoptă orice măsură de ordin general sau specific necesară îndeplinirii obligațiilor care le revin în temeiul acordului și se asigură că obiectivele stabilite în acord sunt îndeplinite.
            
            
               (4)
                     Revizuirea politicii europene de vecinătate a propus o nouă etapă de cooperare cu partenerii, care să permită o mai mare asumare a responsabilității din partea ambelor părți.
            
            
               (5)
                     UE și Georgia doresc să își consolideze parteneriatul convenind asupra unui set de priorități pentru perioada 2017-2020, cu scopul de a sprijini și de a consolida reziliența și stabilitatea Georgiei, urmărind, în același timp, o asociere politică mai strânsă și o integrare economică mai profundă.
            
            
                (6) 
                     Prin urmare, părțile la Acordul de asociere UE-Georgia au convenit asupra textului Programului de asociere UE-Georgia, care va sprijini punerea în aplicare a Acordului de asociere UE-Georgia, cu axarea cooperării pe interesele comune identificate împreună,
            
            
            
               DECIDE:
            
            
            
               Articolul 1
            
         
         
            
            
               Consiliul de asociere adoptă Programul de asociere UE-Georgia, astfel cum este prevăzut în anexă.
            
            
            
               Articolul 2
            
            
            
               Programul de asociere UE-Georgia pentru perioada 2017-2020 înlocuiește Programul de asociere UE-Georgia pentru perioada 2014-2016, care a fost adoptat la 26 iunie 2014.
            
            
            
               Articolul 3
            
            
            
               Prezenta decizie intră în vigoare la data adoptării.
            
            
            
               Adoptată la Bruxelles, [ziua luna 2017].
            
            
            
               Pentru Consiliul de asociere,
            
            
            
               Președintele
            
            
            
               ***
            
            
               
            
               ANEXĂ
            
         
         
            
            
            
               
                                               
                  
            
            
            
            
            
               PROGRAMUL DE ASOCIERE
            
            
            
               ÎNTRE 
            
            
            
               UNIUNEA EUROPEANĂ 
            
            
            
               ȘI 
            
            
            
               GEORGIA
            
            
            
            
            
            
         
         
            
            
            
               Cuprins
            
            
            
                  
            
            
               1.
                     Principii, instrumente și resurse pentru punerea în aplicare a programului de asociere
                     
            
            
               2. 
                     Prioritățile programului de asociere
                     
            
            
               2.1
                     Priorități-cheie pentru acțiuni
                     
            
            
               2.2
                     Democrația, drepturile omului, buna guvernanță și consolidarea instituțiilor
                     
            
            
               Sectorul justiției
                     
            
            
               Aplicarea legii
                     
            
            
               Combaterea corupției, reforma administrației publice și serviciile publice
                     
            
            
               Maltratarea și tortura
                     
            
            
               Egalitatea de tratament
                     
            
            
               Drepturile copilului
                     
            
            
               Drepturile sindicale și standardele fundamentale de muncă
                     
            
            
               2.3
                     Politica externă și de securitate
                     
            
            
               Terorismul, neproliferarea armelor de distrugere în masă și exporturile ilegale de arme
                     
            
            
               Soluționarea pașnică a conflictelor
                     
            
            
               Curtea Penală Internațională (CPI)
                     
            
         
         
            
               2.4
                     Justiție, libertate și securitate
                     
            
            
               Protecția datelor cu caracter personal
                     
            
            
               Migrația și azilul
                     
            
            
               Gestionarea frontierelor
                     
            
            
               Combaterea criminalității organizate
                     
            
            
               Combaterea drogurilor ilegale
                     
            
            
               Spălarea banilor și finanțarea terorismului
                     
            
            
               Cooperarea în domeniul combaterii terorismului
                     
            
            
               Cooperarea judiciară
                     
            
            
               2.5
                     Comerț și aspecte legate de comerț și dezvoltarea durabilă
                     
            
            
               Comerțul cu mărfuri
                     
            
            
               Reglementări tehnice, standardizare și infrastructura aferentă
                     
            
            
               Măsurile sanitare și fitosanitare (SPS)
                     
            
            
               Regimul vamal și facilitarea comerțului
                     
            
            
               Regulile de origine
                     
            
            
               Dreptul de stabilire, comerțul cu servicii și comerțul electronic
                     
            
            
               Plățile curente și circulația capitalurilor
                     
            
            
               Achizițiile publice
                     
            
            
               Drepturile de proprietate intelectuală (DPI)
                     
            
            
               Concurența
                     
            
         
         
            
               Transparența
                     
            
            
               Comerțul și dezvoltarea durabilă
                     
            
            
               2.6
                     Dezvoltarea economică și oportunitățile de piață
                     
            
            
               Agricultura și dezvoltarea rurală
                     
            
            
               Controlul financiar public intern și auditul extern
                     
            
            
               Fiscalitatea
                     
            
            
               Statistici
                     
            
            
               Politica privind protecția consumatorilor
                     
            
            
               Dreptul societăților comerciale, contabilitatea și auditul și guvernanța corporativă
                     
            
            
               Serviciile financiare
                     
            
            
               Politica industrială și antreprenorială și industria minieră
                     
            
            
               Turismul
                     
            
            
               Ocuparea forței de muncă, politica socială și egalitatea de șanse
                     
            
            
               Cooperarea în domeniul economiei și societății digitale
                     
            
            
               Pescuitul și politica maritimă
                     
            
            
               Sănătatea publică
                     
            
            
               2.7
                     Conectivitate, eficiență energetică, mediu, politici climatice și protecție civilă
                     
            
            
               Transportul
                     
            
            
               Cooperarea în domeniul energiei
                     
            
            
               Mediul
                     
            
         
         
            
               Schimbările climatice
                     
            
            
               Protecția civilă
                     
            
            
               2.8
                     Mobilitate și contacte interpersonale
                     
            
            
               Cooperarea în domeniul cercetării, dezvoltării tehnologice și inovării
                     
            
            
               Educație, formare și tineret
                     
            
            
               Cooperarea în domeniul cultural
                     
            
            
               Cooperarea în domeniul audiovizualului și mijloacelor de comunicare în masă
                     
            
            
               Dezvoltarea regională și cooperarea la nivel regional
                     
            
            
               Participarea la agențiile și programele UE
                     
            
            
               Sensibilizarea publicului și vizibilitatea
                     
            
            
            
               
            
               Programul de asociere 
            
            
               între Uniunea Europeană și Georgia
            
            
            
               La 27 iunie 2014, Uniunea Europeană și Georgia (denumite în continuare „părțile”) au încheiat un acord de asociere (AA) ambițios și inovator, care prevede inclusiv o zonă de liber schimb aprofundată și cuprinzătoare (ZLSAC). În urma finalizării procesului de ratificare, aplicarea integrală a acordului de asociere a început la 1 iulie 2016. 
            
            
            
               La 26 iunie 2014, UE și Georgia au convenit asupra unui program de asociere pentru a pregăti și a facilita punerea în aplicare a acordului de asociere. Programul furnizează un cadru pentru identificarea priorităților pentru activitățile comune din perioada 2014-2016 în vederea atingerii obiectivelor asocierii politice și integrării economice prevăzute de acordul de asociere.
            
            
            
               Prezentul document actualizează și reorientează programul de asociere pentru perioada 2014­2016 și stabilește noi priorități pentru activitatea comună în perioada 2017-2020. Acesta face o distincție între prioritățile pe termen scurt (care trebuie realizate sau în privința cărora trebuie realizate progrese semnificative până la sfârșitul anului 2018) și prioritățile pe termen mediu (care trebuie realizate sau în privința cărora trebuie să se realizeze progrese semnificative până la sfârșitul anului 2020). 
            
         
         
            
            
               Faptul că programul de asociere se axează pe un număr limitat de priorități nu aduce atingere domeniului de aplicare sau mandatului dialogului existent în temeiul altor acorduri relevante sau în cadrul acțiunilor multilaterale în contextul Parteneriatului estic. De asemenea, aceasta nu aduce atingere punerii în aplicare a angajamentelor asumate în cadrul AA/ZLSAC începând cu intrarea în vigoare a acestuia la 1 iulie 2016.
            
            
            
               În plus, punerea în aplicare continuă de către Georgia, pe lângă dialogul privind liberalizarea vizelor, a Planului de acțiune privind liberalizarea vizelor), care vizează o îmbunătățire substanțială a mobilității și a contactelor interpersonale între cele două părți, este un element fundamental care stă la baza asocierii politice și a integrării economice dintre Georgia și Uniunea Europeană, astfel cum se prevede în acordul de asociere. UE recunoaște realizările Georgiei în ceea ce privește îndeplinirea tuturor obiectivelor de referință prevăzute de Planul de acțiune privind liberalizarea vizelor, ceea ce a condus la adoptarea, la 18 decembrie 2015, de către Comisie a unui al patrulea și ultim raport privind progresele înregistrate. Prezentul program de asociere actualizat are ca obiectiv, de asemenea, monitorizarea și încurajarea în continuare a rezultatelor durabile în toate domeniile legate de Planul de acțiune privind liberalizarea vizelor. 
            
            
               1.
                     Principii, instrumente și resurse pentru punerea în aplicare a programului de asociere
            
            
            
               Punerea în aplicare a programului de asociere va fi ghidată de următoarele principii comune:
            
            
               acțiunile întreprinse în contextul programului de asociere ar trebui să fie puse în aplicare în spiritul obiectivului general de asociere politică și integrare economică;
            
            
               prioritățile programului de asociere completează responsabilitățile care le revin UE și Georgiei de punere în aplicare în totalitate a dispozițiilor Acordului de asociere UE- Georgia după intrarea integrală în vigoare a acestuia;
            
            
               programul de asociere ar trebui să fie pus în aplicare cu respectarea deplină a principiilor transparenței, răspunderii și incluziunii;
            
            
               programul de asociere implică un angajament din partea ambelor părți pentru punerea în aplicare a acestuia; 
            
            
               programul de asociere urmărește să obțină rezultate concrete și precise prin punerea progresivă în aplicare de măsuri practice;
            
            
               părțile recunosc importanța susținerii priorităților convenite prin mijloace adecvate și suficiente de ordin politic, tehnic și financiar și
            
            
               punerea în aplicare a programului de asociere va face obiectul unor raportări, monitorizări și evaluări anuale. Progresele realizate vor fi evaluate inclusiv în cadrul structurilor instituționale prevăzute de acordul de asociere. Societatea civilă va fi încurajată, de asemenea, să își concentreze activitățile de monitorizare asupra programului de asociere; 
            
            
               Uniunea Europeană va sprijini Georgia în punerea în aplicare a obiectivelor și a priorităților stabilite în programul de asociere. UE va realiza acest lucru utilizând toate sursele de sprijin disponibile la nivelul UE, va furniza expertiză și consiliere, va face schimb de bune practici, de know-how și de informații și va susține consolidarea capacităților și consolidarea instituțională. De asemenea, UE va încuraja și va urmări coordonarea sprijinului din partea altor parteneri ai Georgiei. Instrumentele financiare relevante ale UE vor fi disponibile, de asemenea, pentru a contribui la punerea în aplicare a programului de asociere. Fără a aduce atingere celor de mai sus, programul de asociere nu constituie în sine un document de programare financiară și nu se substituie exercițiilor de programare sau de formulare întreprinse de către părți.
            
            
               Sprijinul UE va fi furnizat în contextul priorităților globale de asistență în favoarea Georgiei, astfel cum s-a subliniat în cadrul unic de sprijin al Instrumentului european de vecinătate (IEV) și în programarea multinațională a Instrumentului european de vecinătate, ca parte a fondurilor globale disponibile pentru Georgia și cu respectarea deplină a normelor și procedurilor relevante pentru punerea în aplicare a asistenței externe a UE. 
            
            
               Prezentul program de asociere se va aplica din momentul adoptării sale, pentru o perioadă inițială de patru ani, care poate fi prelungită de comun acord. Acesta poate fi modificat sau actualizat în orice moment, după caz, cu acordul Consiliului de asociere UE-Georgia.
            
            
               
            
               2. 
                     Prioritățile programului de asociere
            
            
         
         
            
               2.1Priorități-cheie pentru acțiuni
            
            
            
               În conformitate cu cele patru priorități convenite în cadrul Summitului de la Riga, următoarele acțiuni de reformă ar trebui să fie abordate în mod prioritar:
            
            
               În domeniul consolidării instituțiilor și bunei guvernanțe
            
            
               1/ Independența sistemului judiciar și a agențiilor de aplicare a legii
            
            
               Reformarea în continuare a justiției, în special pentru a asigura independența deplină a judecătorilor și pentru a consolida răspunderea, eficiența, imparțialitatea și profesionalismul sistemului judiciar prin punerea în aplicare a principalelor reforme judiciare care să abordeze, printre altele, Înaltul Consiliu de Justiție, parchetul, răspunderea judiciară, structura instituțională a instanțelor, un sistem electronic eficace de gestionare a cauzelor, asistența și serviciile juridice, justiția în materie comercială și mecanismele alternative de soluționare a litigiilor. Sporirea nivelului de răspundere și a controlului democratic al agențiilor de asigurare a respectării legii, care nu trebuie să fie influențate politic sau în alt mod. 
            
            
               2/ Reforma administrației publice și îmbunătățirea serviciilor publice
            
            
               Continuarea reformei administrației publice în conformitate cu principiile administrației publice, cu accent pe promovarea unei administrații publice responsabile, eficiente, eficace, transparente, precum și pe constituirea unui corp al funcționarilor publici profesionist și bazat pe merit, pe furnizarea unor servicii publice de calitate și pe îmbunătățirea modului în care sunt gestionate finanțele publice. Asigurarea punerii în aplicare eficace a strategiei naționale de combatere a corupției și a planului de acțiune pentru prevenirea, detectarea și combaterea corupției. 
            
            
               3/ Drepturile și libertățile fundamentale ale omului
            
            
               Continuarea punerii în aplicare eficace a legislației privind combaterea discriminării, precum și consolidarea pluralismului, a transparenței și a independenței mijloacelor de comunicare în masă; stabilirea unui mecanism independent de anchetă pentru a investiga acuzațiile de maltratare de către organele de aplicare a legii; consolidarea egalității de gen și asigurarea egalității de tratament în viața socială, politică și economică; și concentrarea asupra măsurilor de protejare a copiilor împotriva tuturor formelor de violență. Continuarea eforturilor de reformă pentru a asigura un nivel ridicat de protecție a datelor cu caracter personal.
            
            
               4/ Soluționarea pașnică a conflictelor
            
            
               Menținerea cooperării eficace între UE și Georgia în vederea unei soluționări a conflictului în cadrul formatelor convenite; menținerea unei participări constructive și asigurarea sprijinului pentru discuțiile internaționale de la Geneva co-prezidate de UE, ONU și OSCE; utilizarea bunelor oficii ale EUMM Georgia pentru a contribui la stabilitate, normalizare și consolidarea încrederii; luarea măsurilor necesare pentru a încuraja comerțul, libertatea de circulație și legăturile economice dincolo de liniile de demarcație administrativă, inclusiv revizuirea legislației.
            
            
            
               În domeniul dezvoltării economice și oportunităților de piață
            
            
               5/ Îmbunătățirea mediului de afaceri și a administrării investițiilor
            
            
               Punerea în aplicare a strategiei și a planului de acțiune pentru IMM-uri pentru perioada 2016­2017, precum și a planurilor de acțiune ulterioare; îmbunătățirea în continuare a cadrului de reglementare, a mediului operațional și a sprijinului pentru IMM-uri; îmbunătățirea dialogului public privat pentru identificarea priorităților din sectorul privat care necesită sprijin pentru reforme economice structurale. Sprijinirea reformelor privind infrastructura sectorului financiar (reforma sectorului și a legislației bancare, registre de credit/de garanții reale îmbunătățite, raportare financiară și de audit îmbunătățită, măsuri care permit piețele de capital, cum ar fi dezvoltarea microcreditelor, leasing, factoring și asigurări); Instituirea de mecanisme alternative de soluționare a litigiilor pentru litigiile comerciale și pentru executarea contractelor. 
            
            
               6/ Agricultură și dezvoltare rurală
            
            
               Punerea în aplicare a strategiei de dezvoltare rurală pentru perioada 2017-2020 în Georgia; sprijinirea dezvoltării de lanțuri valorice eficiente și sprijinirea IMM-urilor pentru a spori competitivitatea acestora în sectoarele conexe cu valoare de export ridicată;
            
            
               7/ Reforme legate de comerț și măsuri sanitare și fitosanitare (SPS)
            
            
               Punerea în aplicare a strategiei privind barierele tehnice în calea comerțului (BTC); dezvoltarea infrastructurii legate de administrarea standardelor, reglementările tehnice, metrologie, supravegherea pieței, acreditare și evaluarea conformității procedurilor; punerea în aplicare a strategiei de supraveghere a pieței; îmbunătățirea în continuare a statisticilor de comerț; punerea în aplicare a cadrului strategic pentru cooperarea vamală, apropierea legislației privind aplicarea de către autoritățile vamale a drepturilor de proprietate intelectuală și asigurarea respectării clauzei de standstill pentru taxele la import aplicabile.
            
         
         
            
               Punerea în aplicare a strategiei în materie de siguranță alimentară și a programului de apropiere, în special a Codului pentru siguranța alimentară, și adoptarea progresivă a legislației orizontale de punere în aplicare; asigurarea faptului că autoritatea competentă efectuează controale fitosanitare și de siguranță a alimentelor la punctele de control la frontieră; susținerea sistemului de avertizare rapidă pentru alimente și hrana animalelor, pentru siguranța sănătății animale și a plantelor, precum și sporirea capacităților laboratoarelor pentru măsurile SPS. 
            
            
               În domeniul conectivității, eficienței energetice, mediului și politicilor climatice
            
            
               8/ Securitatea energetică și eficiența energetică 
            
            
               Sprijinirea punerii în aplicare în timp util a angajamentelor care rezultă din aderarea oficială a Georgiei la Comunitatea Energiei, precum și consolidarea, în special, a securității energetice și a eficienței energetice, inclusiv prin reforme de reglementare și investiții. 
            
            
               9/ Transportul
            
            
               Dezvoltarea de infrastructuri importante din punct de vedere economic, inclusiv prin continuarea punerii în aplicare a proiectelor pentru dezvoltarea rețelei centrale TEN-T.
            
            
               10/ Mediu și politici climatice
            
            
               Consolidarea guvernanței în materie de mediu prin adoptarea și punerea în aplicare de noi acte legislative privind evaluarea impactului asupra mediului, evaluarea strategică de mediu și răspunderea cu privire la mediul înconjurător; prin asigurarea accesului publicului la informațiile despre mediu și a participării publice la procesul decizional, prin implicarea tuturor părților interesate, precum și prin integrarea aspectelor legate de mediu în alte domenii de politică și prin îmbunătățirea schimbului de informații în materie de mediu. Finalizarea unei strategii de dezvoltare cu emisii reduse. Ratificarea noului acord global privind schimbările climatice (Acordul de la Paris).
            
            
               În domeniul mobilității și contactelor interpersonale
            
            
               11/ Migrația, azilul și gestionarea frontierelor
            
            
               Menținerea nivelului de îndeplinire a tuturor criteriilor de referință ale Planului de acțiune privind liberalizarea vizelor; punerea în aplicare efectivă a Parteneriatului pentru mobilitate UE-Georgia, a Strategiei privind migrația 2016-2020 a Georgiei și a Strategiei de gestionare a frontierelor de stat 2014-2018 a Georgiei și a respectivelor planuri de acțiune aferente; 
            
            
               12/ Educație, ocuparea forței de muncă, inovare și tineret
            
            
               Îmbunătățirea performanței educaționale generale prin intermediul unei reforme cuprinzătoare a educației; și dezvoltarea unei abordări strategice în ceea ce privește ocuparea forței de muncă și educația și formarea profesională (EFP); dezvoltarea unei viziuni și a unei strategii pentru susținerea dezvoltării politicii de inovare a Georgiei.
            
            
               
            
               2.2Democrația, drepturile omului, buna guvernanță și consolidarea instituțiilor
            
            
            
               Dialogul politic și cooperarea în direcția reformelor în cadrul prezentului program de asociere vor urmări să consolideze respectarea principiilor democratice, a statului de drept și a bunei guvernanțe, a drepturilor omului și a libertăților fundamentale, inclusiv drepturile persoanelor care aparțin minorităților, astfel cum sunt consacrate în convențiile de bază ale ONU și ale Consiliului Europei și în protocoalele aferente, precum și să contribuie la consolidarea reformelor politice interne, în special prin armonizarea cu acquis-ul UE. 
            
            
            
               Dialogul și cooperarea vor viza următoarele domenii:
            
            
         
         
            
               (i)
                     Consolidarea stabilității, a independenței și a eficacității instituțiilor care garantează democrația, statul de drept și respectarea drepturilor omului, în special prin:
            
            
            
               asigurarea în continuare a desfășurării democratice a alegerilor prin abordarea, în cadrul noului ciclu electoral, a deficiențelor rămase în ceea ce privește cadrul legislativ și administrația electorală, astfel cum au fost identificate de Grupul operativ inter-agenții pentru alegeri libere și corecte (IATF) și de Organizația pentru Securitate și Cooperare în Europa (OSCE)/Biroul pentru Instituții Democratice și Drepturile Omului (ODIHR), în special recomandările din raportul misiunii de observare a alegerilor a ODIHR după alegerile generale din 2016; 
            
            
               asigurarea în continuare a faptului că modificările legislative care vizează elemente esențiale ale statului de drept, cum ar fi independența sistemului judiciar, sunt supuse unei consultări ample la nivel național și, după caz, în cadrul Comisiei de la Veneția a Consiliului Europei, pentru a se asigura că acestea rezistă în timp și respectă standardele europene;
            
            
               îmbunătățirea în continuare a echilibrului de competențe între diferitele niveluri ale guvernului și capacitățile parlamentului de a realiza supravegherea și funcțiile sale legislative. 
            
            
            
               (ii)
                     Reformarea în continuare a justiției, în special asigurarea independenței depline a judecătorilor și consolidarea răspunderii, a eficienței, a imparțialității și a profesionalismului sistemului judiciar, precum și a agențiilor de aplicare a legii, care trebuie să nu fie influențate politic sau în alt mod; continuarea și intensificarea luptei împotriva corupției:
            
            
            
               Sectorul justiției
            
            
               Priorități pe termen scurt
            
            
               elaborarea și punerea în aplicare treptată a strategiei judiciare și a planului de acțiune al acesteia, care, printre altele, va cuprinde îmbunătățirea politicii și a practicilor în materie de numire, de promovare și de formare a judecătorilor, cu un accent special pe abordările care iau în considerare drepturile omului, precum și furnizarea de resurse adecvate pentru a asigura competențe judiciare corespunzătoare; promovarea în continuare a independenței Înaltei Școli de Justiție;
            
            
               în special, ameliorarea eficacității Înaltului Consiliu de Justiție, printre altele, prin asigurarea independenței, precum și a răspunderii acestuia;
            
            
               îmbunătățirea sistemului de răspundere judiciară prin punerea în aplicare a unor norme disciplinare clare și exhaustive care sunt aplicate efectiv, precum și prin garantarea unui nivel ridicat de profesionalism și de integritate al judecătorilor;
            
            
               raționalizarea structurii instituționale a instanțelor generale, inclusiv, după caz, prin introducerea unor grupuri și camere specializate și prin reducerea numărului de cauze nesoluționate din instanțele civile generale; 
            
            
               dezvoltarea sistemului de atribuire electronică a cauzelor și îmbunătățirea programului de gestionare electronică a cauzelor în vederea sporirii încrederii în sistemul judiciar;
            
            
               continuarea reformei Parchetului, care vizează consolidarea asigurării independenței depline a activităților de urmărire penală față de influența politică și o mai mare transparență și responsabilitate; 
            
            
               îmbunătățirea în continuare a cadrelor legislative și instituționale pentru furnizarea de asistență juridică gratuită de înaltă calitate, precum și de servicii juridice contra plată;
            
            
               asigurarea unui proces echitabil, a accesului la justiție și la drepturile procedurale în cadrul procedurilor penale în conformitate cu obligațiile care îi revin Georgiei în temeiul Convenției europene a drepturilor omului, aș jurisprudenței Curții Europene de Justiție și al altor convenții relevante ale Consiliului Europei, prin punerea în aplicare a:
            
            
               — legislației și măsurilor menite să garanteze drepturile procedurale ale suspecților și ale persoanelor acuzate în cadrul procedurilor penale;
            
            
               — legislației, măsurilor și resurselor menite să garanteze drepturile pentru victimele infracțiunilor în legătură cu accesul la justiție, protecție, sprijin și despăgubiri, inclusiv în cadrul sistemului de justiție penală;
            
         
         
            
               introducerea de mijloace alternative de soluționare a litigiilor echitabile și eficiente, utilizate pe scară mai largă;
            
            
               punerea în aplicare a abordărilor bazate pe reabilitare și reinserție socială în sistemele penitenciare și de probațiune și în afara acestora în vederea prevenirii recidivei și a menținerii unui echilibru adecvat între asigurarea ordinii și a securității publice și garantarea protecției drepturilor omului.
            
            
            
               Priorități pe termen mediu
            
            
               modernizarea legislațiilor în materie comercială, civilă și administrativă în conformitate cu strategiile naționale și cu acquis-ul UE;
            
            
               asigurarea accesului incluziv la justiție prin existența unui serviciu independent de asistență juridică, finanțat corespunzător.
            
            
               
            
            
            
               Aplicarea legii
            
            
               Priorități pe termen scurt
            
            
               sporirea nivelului de răspundere și de control democratic al agențiilor de aplicare a legii. Pentru a răspunde în mod credibil plângerilor formulate împotriva poliției va fi nevoie de un mecanism profesionist și eficace. Luarea în considerare a adoptării unor măsuri suplimentare de promovare a investigării independente și eficace a unor astfel de cazuri. Furnizarea de cursuri de formare profesională pentru funcționarii responsabili de asigurarea respectării legii cu privire la standardele etice și drepturile omului;
            
            
               extinderea în continuare a aplicării unor alternative la pedeapsa cu închisoarea prin introducerea de noi pedepse neprivative de libertate și sporirea capacităților serviciului de probațiune.
            
            
            
               Combaterea corupției, reforma administrației publice și serviciile publice
            
            
               Priorități pe termen scurt
            
            
               continuarea combaterii corupției și asigurarea punerii în aplicare eficace a instrumentelor juridice internaționale relevante, cum ar fi Convenția Organizației Națiunilor Unite împotriva corupției și recomandările formulate de Grupul de state împotriva corupției (GRECO) al Consiliului Europei;
            
            
               îmbunătățirea dreptului cetățenilor la informație ca una dintre măsurile-cheie pentru a preveni în mod eficace corupția;
            
            
               consolidarea capacității organismelor de supraveghere, de audit și de investigație financiară; 
            
            
               continuarea elaborării incluzive de politici cu participarea cetățenilor, precum și a dialogului între societatea civilă și autoritățile naționale și locale;
            
            
               consolidarea capacităților Parlamentului prin îmbunătățirea capacității comisiilor sectoriale;
            
         
         
            
               continuarea acțiunilor de implementare a Foii de parcurs privind reforma administrației publice și consolidarea acțiunilor de coordonare, monitorizare și raportare privind Foaia de parcurs și strategiile conexe atât la nivel politic, cât și la nivel administrativ;
            
            
               implementarea noului cadru juridic privind funcția publică, astfel încât aceasta să devină mai profesionistă și bazată pe merit.
            
            
            
               Priorități pe termen mediu
            
            
               asigurarea punerii în aplicare eficace a strategiei naționale de combatere a corupției și a planului de acțiune pentru prevenirea, detectarea și combaterea corupției, în special corupția la nivel înalt; 
            
            
               actualizarea Foii de parcurs privind reforma administrației publice și a strategiilor conexe în conformitate cu principiile serviciului public;
            
            
               asigurarea investigării efective a presupuselor cazuri de corupție și crearea unui sistem eficace pentru prevenirea conflictelor de interese;
            
            
               promovarea unei administrații publice responsabile, eficiente, eficace și transparente și constituirea unui corp al funcționarilor publici profesionist și bazat pe merit;
            
            
               consolidarea guvernanței și a reformei administrației publice la nivel local, în conformitate cu standardele europene.
            
            
            
               (iii) 
                     Asigurarea respectării drepturilor omului și a libertăților fundamentale prin intermediul cooperării globale privind protecția drepturilor omului și a libertăților fundamentale, inclusiv astfel cum se subliniază în raportul lui Thomas Hammarberg „Georgia în tranziție”. Această cooperare va include, în special:
            
            
            
               Priorități pe termen scurt
            
            
               punerea în aplicare în mod activ a strategiei naționale pentru drepturile omului și a planului de acțiune aferent, inclusiv a recomandărilor specifice formulate de organismele ONU, OSCE/ODIHR, Consiliul Europei/Comisia Europeană împotriva Rasismului și Intoleranței (ECRI), precum și de organizațiile internaționale din domeniul drepturilor omului, în special în ceea ce privește politicile împotriva discriminării, protejarea minorităților și a vieții private și asigurarea libertății religioase;
            
            
               continuarea punerii în aplicare eficace a legii împotriva discriminării pentru a asigura o protecție efectivă împotriva discriminării;
            
            
               luarea de măsuri pentru semnarea, ratificarea și transpunerea în legislația națională a instrumentelor relevante ale Consiliului Europei în lupta împotriva discriminării, inclusiv recomandările permanente ale Consiliului Europei privind Carta europeană a limbilor regionale sau minoritare, Convenția Consiliului Europei privind prevenirea și combaterea violenței împotriva femeilor și a violenței domestice, așa-numita Convenție de la Istanbul, precum și în vederea punerii în aplicare a Convenției ONU privind drepturile persoanelor cu handicap în legislația națională.
            
            
            
               Priorități pe termen mediu
            
            
               menținerea unor mecanisme precontencioase și extrajudiciare eficace pentru soluționarea litigiilor și protecția drepturilor omului; 
            
            
               continuarea promovării și a sporirii nivelului de conștientizare cu privire la drepturile omului și la combaterea discriminării în sistemul judiciar, în aplicarea legii și în administrație, inclusiv prin organizarea de programe de formare corespunzătoare; 
            
         
         
            
               continuarea consolidării pluralismului, a transparenței și a independenței mijloacelor de comunicare în masă în conformitate cu recomandările Consiliului Europei;
            
            
               luarea în considerare a recomandărilor Biroului Apărătorului Public în procesul de elaborare a politicilor, precum și furnizarea de resurse adecvate și consolidarea acestuia; cooperarea cu Apărătorul Public cu privire la recomandările sale referitoare la cazurile de discriminare și la funcționarea eficace a mecanismului instituțional prevăzut în legea împotriva discriminării, inclusiv prin modificări ale legislației;
            
            
               consolidarea capacităților de monitorizare ale comisiilor parlamentare privind drepturile omului și integrarea civilă, precum și cu privire la aspectele juridice legate de punerea în aplicare a strategiei și a planului de acțiune privind drepturile omului;
            
            
               cooperarea cu organizațiile societății civile și cu partenerii sociali reprezentativi (sindicate și organizații patronale), în calitate de părți interesate și de organisme de monitorizare în domeniile prioritare prevăzute în Acordul de asociere UE-Georgia, inclusiv drepturile lucrătorilor, protecția vieții private, drepturile minorităților și ale altor grupuri vulnerabile și libertatea mijloacelor de comunicare în masă.
            
            
            
               Maltratarea și tortura
            
            
               Priorități pe termen scurt
            
            
               adoptarea planului de acțiune 2015-2016 pentru perioada 2017-2018 și luarea în continuare de măsuri suplimentare pentru combaterea maltratării și a torturii, precum și intensificarea eforturilor în vederea combaterii impunității;
            
            
               asigurarea unor anchete minuțioase, transparente și independente cu privire la orice presupusă utilizare a torturii și a maltratării în cadrul sistemului penitenciar, al poliției, al sistemului militar și al altor unități închise prin stabilirea unui mecanism independent de anchetă pentru a investiga acuzațiile de maltratare de către organele de aplicare a legii; 
            
            
               sprijinirea în continuare a mecanismului național de prevenire în cadrul Biroului Apărătorului Public pentru a împiedica abuzurile prin asigurarea funcționării eficace a acestuia. 
            
            
            
               Priorități pe termen mediu
            
            
               continuarea eforturilor de îmbunătățire a sistemului de sănătate din sistemul penitenciar și a accesului deținuților la serviciile de asistență medicală, inclusiv servicii de îngrijire a sănătății mintale. Consolidarea capacităților și abilitarea personalului medical care lucrează în instituțiile închise sau pentru acestea în ceea ce privește denunțarea și raportarea maltratării;
            
            
               consolidarea în continuare a unei monitorizări interne și externe eficace a sistemului penitenciar, a poliției, a sistemului militar și a altor unități închise pentru detectarea timpurie și prevenirea abuzurilor și a maltratării.
            
            
            
               Egalitatea de tratament
            
            
               Priorități pe termen scurt
            
            
               consolidarea egalității de gen și asigurarea egalității de tratament între femei și bărbați în viața socială, politică și economică; 
            
            
               luarea de măsuri suplimentare pentru consolidarea punerii în aplicare a legislației împotriva violenței domestice, inclusiv acțiuni de sensibilizare a publicului larg și a grupurilor profesionale specifice, cum ar fi poliția, în special în zonele rurale și minoritare. Creșterea accesului victimelor la servicii de consiliere și la adăposturi.
            
            
         
         
            
               Priorități pe termen mediu
            
            
               apropierea de standardele europene în ceea ce privește normele în materie de sănătate și siguranță, protejarea maternității, norme privind concilierea între responsabilitățile parentale și profesionale, astfel cum se prevede în acordul de asociere; 
            
            
               luarea de măsuri active pentru a promova o reprezentare sporită a femeilor în forurile de decizie politică.
            
            
            
               Drepturile copilului
            
            
               Priorități pe termen scurt
            
            
               furnizarea de resurse adecvate Biroului Apărătorului Public și consolidarea rolului său pentru ca acesta să își continue activitatea de ombudsman în ceea ce privește aspectele privind copiii, printre altele, pentru a efectua monitorizarea anuală a situației în instituțiile relevante, inclusiv în centre de zi;
            
            
               concentrarea atenției asupra măsurilor de protejare a copiilor împotriva tuturor formelor de violență.
            
            
            
               Priorități pe termen mediu
            
            
               abordarea necesităților copiilor cei mai vulnerabili (inclusiv copiii cu handicap și copiii care trăiesc și muncesc pe străzi), prin îmbunătățirea și extinderea mecanismelor de protecție socială, precum și prin sprijinirea accesului în teritoriu la programe de abilitare/reabilitare pentru copiii cu handicap, precum și luarea de măsuri pentru eliminarea muncii copiilor;
            
            
               continuarea reformei justiției juvenile;
            
            
               depunerea de eforturi în continuare pentru dezinstituționalizarea copiilor.
            
            
            
               Drepturile sindicale și standardele fundamentale de muncă
            
            
               Priorități pe termen scurt
            
            
               adoptarea cadrului juridic care definește funcțiile de supraveghere ale sistemului de inspecție a muncii în domeniul securității și sănătății la locul de muncă, precum și eliminarea restricțiilor privind competențele inspectorilor din cadrul legislației existente, în conformitate cu standardele Organizației Internaționale a Muncii (OIM).
            
            
               Priorități pe termen mediu
            
            
               punerea în aplicare a Codului muncii (adoptat în iunie 2013) și aducerea acestuia, la fel ca în cazul altor acte legislative relevante, în conformitate cu standardele OIM. susținerea punerii în aplicare a Codului muncii prin crearea de instituții și proceduri de soluționare a litigiilor de muncă și a unei culturi de negociere prin aprobarea unei liste de mediatori; 
            
            
               continuarea activității de instituire a unui sistem de inspecție a muncii de sine stătător având competențe și capacități adecvate pentru a efectua inspecții privind toate condițiile de muncă și relațiile de muncă, în conformitate cu standardele OIM; 
            
         
         
            
               asigurarea funcționării eficace a Comisiei de parteneriat social tripartit și îmbunătățirea în continuare a dialogului social prin intermediul cooperării cu OIM.
            
            
               
            
            
            
               2.3 Politica externă și de securitate
            
            
            
               Dialogul și cooperarea în domeniul politicii externe și de securitate comune (PESC) au ca scop convergența progresivă, inclusiv în ceea ce privește politica de securitate și apărare comună (PSAC) și vor aborda, în special, aspecte legate de prevenirea conflictelor și gestionarea crizelor, menținerea stabilității regionale, dezarmarea, neproliferarea, controlul armelor și controlul exporturilor. Cooperarea se va baza pe valori comune și interese reciproce și va avea drept obiectiv creșterea convergenței și a eficacității politicilor, utilizând forurile bilaterale, regionale și internaționale. 
            
            
            
               Priorități pe termen scurt
            
            
               continuarea cooperării cu privire la creșterea nivelului de aliniere a Georgiei la declarațiile UE în cadrul PESC;
            
            
               continuarea cooperării cu privire la alinierea la măsurile autonome de sancțiune ale UE;
            
            
               continuarea cooperării privind comunicarea strategică cu privire la aspecte legate de integrarea în UE; 
            
            
               consolidarea cooperării practice în prevenirea conflictelor și gestionarea crizelor prin facilitarea participării Georgiei la operațiuni de gestionare a crizelor civile și militare conduse de UE și la activități de consultare și formare în domeniul PSAC (pe baza Acordului-cadru de participare semnat în noiembrie 2013) și în cadrul multilateral al Grupului de experți în materie de PSAC al Parteneriatului estic;
            
            
               promovarea și facilitarea participării Georgiei la activități de formare și de consultare legate de PSAC (în cadrul consultărilor bilaterale periodice și în contextul multilateral al Grupului de experți în materie de PSAC al Parteneriatului estic);
            
            
               facilitarea cooperări Georgiei cu agențiile UE cu privire la aspecte legate de PSAC;
            
            
               promovarea cooperării regionale privind aspecte de securitate precum gestionarea îmbunătățită a frontierelor, gestionarea migrației, protecția infrastructurilor critice, controlul exporturilor, răspunsul în situații de urgență, protecția civilă, combaterea contrabandei și a traficului ilicit (cum ar fi materialele biologice și nucleare), precum și formarea și personalul adecvat, inclusiv în special prin intermediul Centrului de excelență pentru materialele chimice, biologice, radioactive și nucleare (CBRN) situat în Georgia. 
            
            
            
               Priorități pe termen mediu
            
            
               asigurarea contribuției comune la un mediu care să favorizeze o cooperare pragmatică și dezvoltarea dialogului politic și a cooperării pe teme regionale și internaționale, inclusiv în cadrul Consiliului Europei și al OSCE;
            
            
               promovarea soluționării pașnice a conflictelor, precum și a stabilității și securității internaționale bazate pe un multilateralism eficace;
            
            
               consolidarea investițiilor în reziliența statului și a societății georgiene prin includerea Georgiei în inițiativa Consolidarea capacităților ca sprijin pentru securitate și dezvoltare (CBSD), prin furnizarea de sprijin instituțional, de formare și de echipamente care vor contribui la eficacitatea Strategiei globale pentru politica externă și de securitate;
            
         
         
            
               facilitarea cooperării Georgiei cu UE în ceea ce privește reforma eficace a sectorului de securitate în Georgia;
            
            
               promovarea în comun a respectului față de principiile suveranității și integrității teritoriale, inviolabilității frontierelor și independenței, astfel cum sunt prevăzute în Carta ONU și în Actul Final al OSCE de la Helsinki.
            
            
            
               Terorismul, neproliferarea armelor de distrugere în masă și exporturile ilegale de arme 
            
            
               Priorități pe termen scurt
            
            
               cooperarea și contribuirea la combaterea proliferării armelor de distrugere în masă și a vectorilor acestora prin respectarea integrală și prin punerea în aplicare la nivel național a obligațiilor existente ale părților în temeiul tratatelor și acordurilor internaționale privind dezarmarea și neproliferarea și al altor obligații internaționale relevante; 
            
            
            
               Priorități pe termen mediu
            
            
               cooperarea în vederea aprofundării consensului internațional privind drepturile omului pe baza luptei împotriva terorismului, inclusiv prin definirea juridică a actelor teroriste și prin inițierea de demersuri în vederea ajungerii la un acord în ceea ce privește Convenția generală privind terorismul internațional;
            
            
               cooperarea având ca obiect controalele vamale bazate pe evaluarea riscurilor în vederea asigurării siguranței și securității bunurilor importate, exportate sau aflate în tranzit;
            
            
               combaterea comerțului ilicit cu arme de calibru mic și armament ușor, inclusiv muniția aferentă, în temeiul acordurilor internaționale în vigoare, al rezoluțiilor Consiliului de Securitate al ONU și al angajamentelor asumate în cadrul altor instrumente internaționale aplicabile în domeniu;
            
            
               continuarea cooperării în domeniul controlului exporturilor de arme convenționale, având în vedere poziția comună a UE cu privire la controlul exporturilor de tehnologie și echipament militar. Dezvoltarea cooperării în ceea ce privește lupta împotriva traficului de arme și distrugerea stocurilor;
            
            
               continuarea contribuțiilor la punerea în aplicare a Tratatului de neproliferare nucleară (TNP) cu privire la cei trei piloni ai săi, în mod echilibrat.
            
            
            
               Soluționarea pașnică a conflictelor
            
            
               Priorități pe termen scurt
            
            
               menținerea unui sistem eficace de cooperare între UE și Georgia în vederea unei soluționări a conflictului în cadrul formatelor convenite, inclusiv consultări în scopul de a stabili modalități de implicare corespunzătoare a regiunilor georgiene Abhazia și Tskhinvali/Osetia de Sud în aprofundarea relațiilor dintre UE și Georgia;
            
            
               menținerea unei participări constructive și asigurarea sprijinului pentru discuțiile internaționale de la Geneva co-prezidate de UE, ONU și OSCE; 
            
            
               utilizarea pe deplin și în mod eficace a bunelor oficii ale misiunii de monitorizare a UE a Georgiei pentru a contribui la stabilitatea, normalizarea și consolidarea încrederii, printre altele, prin intermediul mecanismelor de prevenire și reacție pentru incidente și prin oricare alte mecanisme, măsuri sau acorduri adecvate; 
            
            
               sprijinirea eforturilor de soluționare pașnică a conflictelor, inclusiv prin intermediul stabilirii de contacte cu populațiile din regiunile georgiene Abhazia și Tskhinvali/Osetia de Sud, având în vedere politica de reconciliere și de dialog a Georgiei și politica UE de nerecunoaștere și dialog;
            
         
         
            
               împărtășirea cu populațiile din jurul liniilor de demarcație administrativă a beneficiilor și oportunităților care rezultă din asocierea politică și integrarea economică UE-Georgia, inclusiv dialogul UE-Georgia pentru liberalizarea vizelor;
            
            
               luarea măsurilor adecvate pentru a încuraja comerțul, libertatea de circulație și legăturile economice în jurul liniei de demarcație administrativă, inclusiv o revizuire a legislației, de exemplu, a Legii privind teritoriile ocupate; 
            
            
               luarea de măsuri pentru a promova contactele interpersonale, consolidarea încrederii și eforturile de reconciliere între comunitățile divizate de conflicte.
            
            
            
               Priorități pe termen mediu
            
            
               continuarea eforturilor comune menite să asigure punerea în aplicare completă a acordului în șase puncte semnat la 12 august 2008 și a măsurilor de punere în aplicare ulterioare;
            
            
               continuarea eforturilor comune pentru prezența semnificativă a comunității internaționale la fața locului în Georgia, inclusiv punerea completă în aplicare a mandatului misiunii de monitorizare a Uniunii Europene (EUMM Georgia);
            
            
               depunerea în continuare de eforturi pentru facilitarea returnării în siguranță, demne și voluntare a tuturor persoanelor strămutate în interiorul țării (PSI) și a refugiaților la locurile lor de reședință inițială, în conformitate cu principiile dreptului internațional;
            
            
               luarea de măsuri în vederea soluționării durabile a conflictului și fără a se aduce atingere formatelor existente pentru abordarea aspectelor legate de conflicte; soluționarea pașnică a conflictelor va constitui unul dintre principalele subiecte de pe ordinea de zi a dialogului politic între părți, precum și a dialogului cu alți actori relevanți pe plan internațional.
            
            
            
               Curtea Penală Internațională (CPI)
            
            
               continuarea cooperării cu Curtea Penală Internațională prin punerea în aplicare a Statutului de la Roma și a instrumentelor conexe, acordând atenția cuvenită menținerii integrității acesteia. Cooperarea în continuare cu CPI în ceea ce privește investigațiile privind războiul din august 2008.
            
            
            
               
            
               2.4Justiție, libertate și securitate
            
            
            
               În urma adoptării și a intrării în vigoare a regimului de călătorii fără viză, Georgia este așteptată să îndeplinească permanent cerințele stabilite în cadrul celor patru secțiuni ale Planului de acțiune privind liberalizarea vizelor din 25 februarie 2013. Punerea în aplicare eficace și durabilă a tuturor obiectivelor de referință incluse în planul de acțiune, inclusiv cele din secțiunea 3 (ordine publică și securitate), este esențială pentru menținerea regimului fără vize cu UE. În cazul unei preocupări justificate privind îndeplinirea unor criterii de referință concrete ale planului de acțiune, Georgia va furniza Uniunii Europene informații, la cerere.
            
            
            
               Părțile vor coopera în următoarele domenii:
            
            
         
         
            
               Protecția datelor cu caracter personal 
            
            
               Priorități pe termen scurt
            
            
               asigurarea unui nivel ridicat de protecție a datelor cu caracter personal în conformitate cu standardele europene și adoptarea de măsuri practice pentru garantarea respectării dreptului la protecția datelor cu caracter personal, inclusiv în domeniul justiției penale; asigurarea aplicării standardelor de protecție a datelor în sectorul public și în cel privat.
            
            
            
               Priorități pe termen mediu
            
            
               continuarea consolidării capacității autorității competente în materie de protecție a datelor (Inspectoratul) și monitorizarea aplicării standardelor în domeniul protecției datelor;
            
            
               continuarea punerii în aplicare a cadrului juridic privind protecția datelor cu caracter personal în toate sectoarele pentru a asigura un nivel ridicat de protecție a datelor, în conformitate cu instrumentele și standardele europene. 
            
            
            
            
               Migrația și azilul
            
            
               Priorități pe termen scurt
            
            
               asigurarea faptului că sistemul analitic unificat de migrație și sistemul de analiză a riscurilor în materie de migrație sunt pe deplin funcționale și raportează asupra îmbunătățirilor ulterioare în analiza datelor de migrație și evaluarea riscurilor. 
            
            
            
               Priorități pe termen mediu
            
            
               punerea efectivă în aplicare a Strategiei privind migrația 2016-2020 a Georgiei și a planului de acțiune care o însoțește;
            
            
               actualizarea în mod regulat (cel puțin o dată la doi ani) a profilului de migrație al Georgiei;
            
            
               continuarea punerii în aplicare eficace a Acordului de readmisie UE-Georgia și asigurarea unui transfer fără probleme al centrelor de mobilitate și al activităților de reintegrare la programul de stat al Georgiei privind integrarea;
            
            
               dezvoltarea unor mecanisme pentru combaterea migrației ilegale și pentru promovarea migrației legale, inclusiv prin campanii de informare continue și bine-direcționate privind drepturile și obligațiile migranților, normele care reglementează accesul acestora la piața muncii din UE și privind răspunderea pentru orice abuz de drept în cadrul regimului de călătorie fără vize;
            
            
               continuarea dezvoltării cooperării practice în cadrul parteneriatului pentru mobilitate UE-Georgia.
            
            
         
         
            
            
               Gestionarea frontierelor
            
            
               Priorități pe termen scurt
            
            
               raportarea privind progresele înregistrate în ceea ce privește eliminarea treptată a utilizării pașapoartelor nebiometrice eliberate de Georgia, în conformitate cu planul de acțiune privind liberalizarea vizelor.
            
            
            
               Priorități pe termen mediu
            
            
               punerea efectivă în aplicare a Strategiei privind gestionarea integrată a frontierelor de stat 2014-2018 a Georgiei și a planului de acțiune care o însoțește; 
            
            
               menținerea unui nivel ridicat de verificări la frontiere și de supraveghere a frontierelor cu ajutorul sistemului de administrare și de raportare în materie de migrație frontalieră (BMARS) și punerea în aplicare a proiectului Sistemul de gestionare a operațiunilor frontaliere (BOMS);
            
            
               înregistrarea de progrese în ceea ce privește demarcarea frontierelor de stat cu țările învecinate. 
            
            
            
               Combaterea criminalității organizate
            
            
               Priorități pe termen scurt
            
            
               elaborarea unui plan de acțiune privind combaterea traficului de persoane pentru perioada după 2016 și continuarea activităților de dezvoltare a capacității destinate autorităților de stat pentru a identifica în mod proactiv și a ancheta eficient cazurile de trafic de persoane;
            
            
               monitorizarea și raportarea cu privire la eficacitatea identificării și a investigării proactive a cazurilor de trafic de persoane.
            
            
            
               Priorități pe termen mediu
            
            
               continuarea eforturilor în domeniul prevenirii și combaterii criminalității organizate; 
            
            
               în scopul de a aborda în mod eficace criminalitatea organizată prin dezvoltarea în continuare a cooperării dintre agențiile de aplicare a legii din statele membre ale UE și din Georgia, punerea în aplicare a acordului de cooperare cu Europol, odată intrat în vigoare, precum și continuarea cooperării cu CEPOL în vederea formării în materie de aplicare a legii; 
            
            
               consolidarea cooperării în ceea ce privește combaterea criminalității cibernetice și furnizarea de formare relevantă în materie de aplicare a legii pentru autoritățile georgiene. 
            
            
         
         
            
               Combaterea drogurilor ilegale
            
            
               Priorități pe termen scurt
            
            
               punerea în aplicare a Strategiei naționale de combatere a drogurilor și a planului de acțiune 2016-2017.
            
            
            
               Priorități pe termen mediu
            
            
               continuarea garantării unei abordări echilibrate și integrate cu privire la aspectele legate de droguri pentru a face față consecințelor asupra sănătății și asupra societății ale abuzului de droguri, precum și asigurarea unei preveniri mai eficace și depunerea de eforturi pentru reducerea furnizării, a traficului și a cererii de droguri ilicite;
            
            
               continuarea discuțiilor periodice în cadrul Dialogului în materie de droguri al Parteneriatului estic; 
            
            
               dezvoltarea în continuare a cooperării și a schimbului de informații, inclusiv prin utilizarea optimă a memorandumului de înțelegere între Observatorul European pentru Droguri și Toxicomanie (OEDT) și Ministerul Justiției din Georgia.
            
            
            
               Spălarea banilor și finanțarea terorismului
            
            
               Priorități pe termen scurt
            
            
               alinierea legislației georgiene la cea de a patra Directivă privind combaterea spălării banilor;
            
            
               monitorizarea și raportarea cu privire la numărul de ordine de înghețare și de confiscare emise și la valoarea estimată a bunurilor înghețate și confiscate pentru a asigura punerea în aplicare eficace a legislației Georgiei privind confiscarea activelor provenite din săvârșirea de infracțiuni. 
            
            
            
               Priorități pe termen mediu
            
            
               continuarea eforturilor în vederea dezvoltării în continuare a cadrului juridic și instituțional pentru prevenirea și combaterea spălării banilor și a finanțării terorismului, inclusiv prin apropierea de legislația UE în aceste domenii; 
            
            
               continuarea punerii în aplicare a standardelor stabilite în recomandările privind finanțarea terorismului ale Grupului de Acțiune Financiară Internațională (FATF);
            
            
               consolidarea cooperării operaționale privind confiscarea, recuperarea și gestionarea activelor prin intermediul unei comunicări eficiente și a schimbului de cele mai bune practici între autoritățile georgiene și birourile de recuperare a activelor din UE.
            
            
            
               Cooperarea în domeniul combaterii terorismului
            
         
         
            
               Priorități pe termen mediu
            
            
               încheierea acordului operațional între Georgia și Europol pentru a facilita schimbul de informații privind organizațiile și grupurile teroriste, activitățile acestora și rețelele lor de sprijin;
            
            
               semnarea și ratificarea tuturor instrumentelor internaționale relevante.
            
            
            
               Cooperarea judiciară 
            
            
               Priorități pe termen scurt
            
            
               luarea de măsuri eficace și intensive pentru semnarea și promovarea punerii în aplicare a acordului de cooperare operațională cu Eurojust.
            
            
            
               Priorități pe termen mediu
            
            
               intensificarea cooperării judiciare în materie civilă și comercială prin aderarea la convențiile multilaterale privind cooperarea judiciară în materie civilă și prin punerea în aplicare a acestora, în special a principalelor convenții ale Conferinței de la Haga privind dreptul internațional privat în domeniul cooperării judiciare, precum și privind protecția copiilor, cum ar fi Convenția din 1965 privind notificarea și comunicarea în străinătate a actelor judiciare și extrajudiciare în materie civilă sau comercială, Convenția din 1970 privind obținerea de probe în străinătate în materie civilă sau comercială, Convenția din 2005 privind acordurile de alegere a forului și Convenția de la Haga din 2007 privind obținerea pensiei de întreținere în străinătate pentru copii și alți membri ai familiei și Protocolul acesteia privind legea aplicabilă obligațiilor de întreținere;
            
            
               intensificarea cooperării judiciare în materie penală prin aderarea la convențiile relevante și prin punerea în aplicare a acestora, în special a convențiilor Consiliului Europei.
            
            
            
               2.5Comerț și aspecte legate de comerț și dezvoltarea durabilă
               
            
               Zona de liber schimb aprofundată și cuprinzătoare reprezintă o mare parte din acordul de asociere. Prin urmare, se preconizează că punerea în aplicare a acestei părți, cuprinsă în titlul IV COMERȚ ȘI ASPECTE LEGATE DE COMERȚ, va beneficia de un nivel de prioritate proporțional cu importanța acesteia în contextul general al acordului de asociere și în cadrul relațiilor dintre UE și Georgia. 
            
            
               Părțile vor coopera pentru a sprijini Georgia în crearea unei economii de piață perfect funcționale și în apropierea treptată a politicilor sale de politicile UE în conformitate cu principiile directoare privind stabilitatea macroeconomică, finanțele publice solide, un sistem financiar solid și un echilibru durabil de plăți. În acest scop, acestea vor monitoriza evoluțiile macroeconomice, vor discuta principalele provocări politice și vor face schimb de informații privind cele mai bune practici prin consolidarea dialogului macroeconomic periodic pentru a îmbunătăți calitatea procesului de elaborare a politicilor economice. 
            
            
            
               În plus, părțile convin să coopereze pentru:
            
            
            
               Priorități pe termen mediu 
            
            
               consolidarea independenței și a competențelor de reglementare ale Băncii Naționale a Georgiei (NBG) și împărtășirea experienței UE, inclusiv a BCE, privind politica monetară și a cursului de schimb, precum și reglementarea financiară și a sectorului bancar și politicile de supraveghere, pentru a contribui în continuare la consolidarea capacităților Georgiei în aceste domenii;
            
         
         
            
               îmbunătățirea sustenabilității și a guvernanței finanțelor publice prin punerea în aplicare a reformelor fiscale; 
            
            
               dezvoltarea unei plase de securitate socială sustenabile, cuprinzătoare și cu obiective bine definite.
            
            
            
               Comerțul cu mărfuri
            
            
               Părțile vor coopera în vederea punerii în aplicare a dispozițiilor privind accesul pe piață al mărfurilor din cadrul acordului de asociere, în special prin intermediul consultărilor comune, pentru:
            
            
            
               Priorități pe termen scurt
            
            
               realizarea de noi îmbunătățiri în domeniul statisticilor de comerț;
            
            
               asigurarea faptului că nu va exista nicio creștere a taxelor la import aplicabile în prezent comerțului între părți după data intrării în vigoare a acordului (clauză de standstill).
            
            
            
            
               Priorități pe termen mediu
            
            
               sprijinirea Georgiei pentru a spori diversitatea structurii exporturilor din Georgia, inclusiv exportul de produse noi pe piața UE;
            
            
               cooperarea strânsă pentru aplicarea în mod eficace a mecanismului împotriva eludării taxelor vamale;
            
            
               sprijinirea Georgiei în elaborarea și punerea în aplicare a legislației pe care aceasta ar putea intenționa să o pregătească privind accesul la piață și alte aspecte conexe (și anume, măsuri comerciale). 
            
            
               asigurarea schimburilor de informații privind evoluțiile legate de piață și politica privind accesul pe piață.
            
            
            
               Reglementări tehnice, standardizare și infrastructura aferentă 
            
            
               Părțile vor coopera în domeniul standardelor, al reglementărilor tehnice, al metrologiei, al supravegherii pieței, al acreditării și al evaluării conformității pentru a realiza armonizarea progresivă a acestor sisteme cu sistemele relevante ale UE, astfel cum se prevede în acordul de asociere. Cooperarea va include:
            
            
         
         
            
               Priorități pe termen mediu 
            
            
               elaborarea legislației pe care Georgia s-a angajat să o pună în aplicare pe baza acordului de asociere, în conformitate cu strategia privind barierele tehnice în calea comerțului (BTC) din acord;
            
            
               dezvoltarea infrastructurii legate de administrarea standardelor, reglementări tehnice, metrologie, supravegherea pieței, acreditare și evaluarea conformității procedurilor;
            
            
               facilitarea pregătirii și a adaptării părților interesate, inclusiv a operatorilor economici, pentru nivelul de punere în aplicare a legislației care face obiectul apropierii; 
            
            
               continuarea punerii în aplicare a strategiei de supraveghere a pieței pentru produsele industriale;
            
            
               în domeniul supravegherii pieței, consolidarea capacităților administrative ale instituțiilor de resort ale statului georgian și ale organismelor relevante de supraveghere a pieței;
            
            
               formarea în continuare a personalului pentru administrarea organismelor și a agențiilor guvernamentale responsabile;
            
            
               schimbul de informații cu privire la toate aspectele relevante ale strategiei de supraveghere a pieței și ale strategiei privind barierele tehnice în calea comerțului ale Georgiei, inclusiv calendarul avut în vedere, după caz.
            
            
            
               Măsurile sanitare și fitosanitare (SPS)
            
            
               Părțile vor coopera în vederea pregătirii apropierii legislației Georgiei de cea a UE în ceea ce privește legislația sanitară și fitosanitară pentru produsele alimentare și hrana pentru animale, sănătatea plantelor, precum și sănătatea, bunăstarea și practica animală, astfel cum se prevede în anexele relevante la acordul de asociere. Cooperarea va include:
            
            
            
               Priorități pe termen scurt
            
            
               sprijinirea sistemului de avertizare rapidă pentru alimente și hrană a animalelor, siguranța sănătății animale și a plantelor;
            
            
               organizarea de campanii de informare a agențiilor, a întreprinderilor și a ONG-urilor relevante cu privire la cerințele de acces la piața UE, precum și a societății civile cu privire la aspectele relevante legate de protecția consumatorilor legate de siguranța alimentelor și a hranei pentru animale; 
            
            
               furnizarea în continuare de consultanță tehnică și de sprijin UE pentru Georgia în elaborarea și punerea în aplicare a legislației, inclusiv formarea personalului relevant, asigurarea consolidării capacităților autorității competente și sprijinirea îmbunătățirii capacităților laboratoarelor, în conformitate cu cerințele UE;
            
            
               îmbunătățirea capacității de adaptare a întreprinderilor din Georgia pentru punerea în aplicare a legislației care face obiectul apropierii.
            
            
            
               Priorități pe termen mediu 
            
            
               sprijinirea Georgiei pentru a consolida analiza riscurilor în domeniul măsurilor sanitare și fitosanitare; asigurarea efectuării controalelor fitosanitare și de siguranță a alimentelor la punctele de control la frontieră;
            
         
         
            
               facilitarea adaptării întreprinderilor din Georgia pentru punerea în aplicare a legislației care face obiectul apropierii. 
            
            
            
               Regimul vamal și facilitarea comerțului
            
            
               Părțile vor coopera în vederea apropierii legislației Georgiei de acquis-ul UE și de standardele internaționale enumerate în anexa relevantă la acordul de asociere. Apropierea ar trebui să se bazeze pe Codul vamal al Uniunii, care este pus în aplicare de la 1 mai 2016.
            
            
            
               Priorități pe termen scurt
            
            
               punerea în aplicare a cadrului strategic pentru cooperarea vamală;
            
            
               apropierea legislației Georgiei de acquis-ul UE privind asigurarea de către autoritățile vamale a respectării drepturilor de proprietate intelectuală, astfel cum se prevede în acordul de asociere. 
            
            
            
               Priorități pe termen mediu
            
            
               apropierea sistemului operatorilor economici autorizați din Georgia de cel al UE;
            
            
               continuarea modernizării autorităților vamale georgiene;
            
            
               continuarea simplificării și a modernizării procedurilor vamale;
            
            
               sprijinirea Georgiei în procesul de aderare la Convenția privind un regim de tranzit comun;
            
            
               cooperarea privind controalele vamale bazate pe evaluarea riscurilor și schimbul de informații relevante care contribuie la o mai bună gestionare a riscurilor și o mai mare siguranță a lanțurilor de aprovizionare, la facilitarea comerțului legitim și la siguranța și securitatea bunurilor importate, exportate sau aflate în tranzit;
            
            
               consolidarea dialogului privind combaterea fraudei, inclusiv pentru prevenirea comerțului ilegal cu produse supuse accizelor, în special prin intermediul unei forme de cooperare consolidată în conformitate cu Protocolul privind asistența administrativă reciprocă în domeniul vamal; 
            
            
               luarea în considerare a recunoașterii reciproce a sistemului operatorilor economici autorizați, astfel cum se prevede în acordul de asociere. 
            
            
            
               Regulile de origine
            
            
               Părțile vor colabora pentru punerea în aplicare a regulilor de origine prevăzute în protocolul relevant la acordul de asociere și care decurg din aderarea Georgiei la Convenția regională cu privire la regulile de origine preferențiale paneuromediteraneene. Această cooperare va include eforturi pentru:
            
         
         
            
            
               Priorități pe termen scurt
            
            
               discutarea procedurilor actuale aplicate de administrația vamală georgiană în ceea ce privește certificarea și verificarea originii mărfurilor.
            
            
            
               Priorități pe termen mediu
            
            
               înlocuirea actualului protocol privind regulile de origine (protocolul 2 AA) cu o trimitere la Convenția paneuromediteraneeană cu privire la regulile de origine în urma aderării Georgiei;
            
            
               continuarea cursurilor de formare privind certificarea și verificarea originii preferențiale pentru administrația vamală a Georgiei.
            
            
            
               Dreptul de stabilire, comerțul cu servicii și comerțul electronic
            
            
               Părțile vor continua dialogul privind dreptul de stabilire, comerțul cu servicii și comerțul electronic, în conformitate cu dispozițiile relevante ale acordului de asociere. În plus, părțile se vor pregăti pentru punerea în aplicare a angajamentelor în domeniile serviciilor, astfel cum se prevede în anexele relevante la acordul de asociere. Aceasta va include furnizarea de cursuri de formare relevante și consolidarea capacității administrative corespunzătoare pentru a efectua apropierea legislativă planificată, precum și asigurarea schimbului periodic de informații cu privire la activitatea legislativă preconizată sau aflată în desfășurare în domeniile selectate pentru apropiere.
            
            
            
               schimbul de informații și de experiență privind dezvoltarea de platforme de comerț electronic interoperabil;
            
            
               schimbul de informații și de experiență privind sensibilizarea părților interesate cu privire la punerea în aplicare a principiilor-cheie ale Directivei privind serviciile poștale, în special obligația serviciului poștal universal, precum și a altor politici în sectorul poștal.
            
            
            
               Plățile curente și circulația capitalurilor
            
            
               Părțile vor continua dialogul privind circulația capitalurilor și plățile, în special în vederea monitorizării respectării tuturor angajamentelor existente și a pregătirii punerii în aplicare a acordului de asociere. 
            
            
            
               Achizițiile publice
            
            
               Părțile vor coopera în contextul pregătirii Georgiei pentru punerea în aplicare a capitolului privind achizițiile publice din acordul de asociere și a reformelor conexe. Activitățile vor include:
            
            
         
         
            
               Priorități pe termen mediu 
            
            
               furnizarea de informații exacte și prompte privind activitatea legislativă planificată care vizează politica în materie de achiziții publice și punerea în aplicare a acesteia, atât în ceea ce privește armonizarea legislativă, cât și crearea de instituții în domeniul achizițiilor publice. O foaie de parcurs cuprinzătoare a fost deja adoptată de Guvernul Georgiei la 31 martie 2016, aceasta cuprinzând cinci etape de acțiuni care urmează să fie puse în aplicare în perioada 2016-2022. Părțile vor discuta în continuare foaia de parcurs, de asemenea în scopul de a asigura alinierea legislației în domeniul achizițiilor publice din Georgia la acquis-ul UE în domeniul achizițiilor publice, astfel cum se prevede în acordul de asociere. 
            
            
            
               Drepturile de proprietate intelectuală (DPI)
            
            
               Părțile vor coopera în pregătirea Georgiei pentru apropierea de acquis-ul UE și de standardele internaționale privind protecția drepturilor de proprietate intelectuală, astfel cum se prevede în acordul de asociere. Cooperarea va include:
            
            
            
               Priorități pe termen mediu
            
            
               asigurarea faptului că titularii de drepturi ai ambelor părți beneficiază de un nivel ridicat de protecție și de aplicare a drepturilor de proprietate intelectuală; 
            
            
               consolidarea capacității de aplicare a legii a organismelor guvernamentale sau a agențiilor executive relevante, precum și asigurarea unei funcționări adecvate a sistemului judiciar pentru a garanta accesul la justiție al titularilor de drepturi și punerea în aplicare a sancțiunilor; 
            
            
               sprijinirea funcționării Centrului Național pentru Proprietate Intelectuală „Sakpatenti” din Georgia pentru a asigura protecția drepturilor de proprietate industrială și a drepturilor de autor; extinderea cooperării cu autoritățile și asociațiile industriale din țările terțe; 
            
            
               luarea de măsuri pentru sporirea nivelului de sensibilizare a publicului în domeniul protecției drepturilor de proprietate intelectuală și industrială și asigurarea unui dialog eficace cu titularii drepturilor;
            
            
               luarea de măsuri eficace împotriva contrafacerii și pirateriei, inclusiv producerea de informații statistice cu privire la aceste activități pentru a fi partajate între părți. 
            
            
            
               Concurența
            
            
               Priorități pe termen mediu
            
            
               Părțile vor coopera în contextul punerii în aplicare a capitolului privind concurența din acordul de asociere, precum și a reformelor conexe. Cooperarea va aborda cadrul instituțional și capacitatea administrativă a Georgiei pentru a garanta punerea în aplicare eficace a legislației relevante, precum și intensificarea dialogului în materie de aplicare a legislației în domeniul concurenței și al legislațiilor conexe.
            
            
            
               Transparența
            
            
               Priorități pe termen scurt
            
            
               Părțile vor acorda o atenție deosebită cooperării la momentul pregătirii pentru punerea în aplicare a angajamentelor privind transparența procesului de elaborare a politicilor comerciale. Părțile vor discuta cele mai bune practici și experiența respectivă a acestora în procesul de elaborare a politicilor în mod transparent, vor face schimb de informații și vor furniza cursuri de formare corespunzătoare, inclusiv cu privire la mecanismele de comunicare și consultările cu părțile interesate și, de asemenea, vor organiza seminare și alte evenimente pentru publicul mai larg, menite să explice punerea în aplicare a acordului de asociere și procesul de apropiere.
            
         
         
            
            
               Comerțul și dezvoltarea durabilă
            
            
               Priorități pe termen mediu
            
            
               Părțile vor continua dialogul acestora privind aspectele reglementate de capitolul privind comerțul și dezvoltarea durabilă din acordul de asociere, în special schimbul de informații privind dezvoltarea unui sistem de inspecție a muncii adecvat pentru toate standardele fundamentale de muncă internaționale, punerea în aplicare a Codului muncii, ratificarea și punerea în aplicare a acordurilor multilaterale în materie de mediu și punerea în aplicare a altor angajamente referitoare la dezvoltarea durabilă și, de asemenea, vor discuta și vor face schimb de cele bune practici cu privire la punerea în aplicare a angajamentelor în temeiul acestui capitol cu privire la participarea părților interesate și dialogul cu societatea civilă.
            
            
            
               Părțile convin că prioritățile referitoare la drepturile sindicale și la standardele fundamentale de muncă din secțiunea 2.2, precum și prioritatea identificată în secțiunea 2.6 sunt extrem de relevante pentru punerea în aplicare a capitolului privind comerțul și dezvoltarea durabilă și, prin urmare, trebuie să fie abordate în legătură cu această parte a acordului de asociere.
            
            
               
            
            
               2.6 Dezvoltarea economică și oportunitățile de piață
            
            
            
               Agricultura și dezvoltarea rurală 
            
            
            
               Părțile vor coopera pentru:
            
            
            
               Priorități pe termen scurt
            
            
               adoptarea Strategiei de dezvoltare rurală 2017-2020 a Georgiei și punerea sa în aplicare.
            
            
            
               Priorități pe termen mediu
            
            
               modernizarea și îmbunătățirea eficienței instituțiilor responsabile de dezvoltarea agriculturii, inclusiv prin participarea la acest proces a tuturor părților interesate din sector;
            
            
               facilitarea adoptării treptate a standardelor de comercializare pentru produsele agricole în scopul de a spori siguranța alimentară și punerea în aplicare a sistemelor de calitate;
            
         
         
            
               îmbunătățirea competitivității și a durabilității producției agricole stimulând economii de scară prin intermediul cooperativelor agricole orientate spre piață, prin dezvoltarea de sisteme de consiliere și consultanță pentru a crește producția și pentru a spori exporturile; și facilitarea accesului la resurse financiare și de credit viabile pentru agricultură;
            
            
               sprijinirea dezvoltării de lanțuri valorice eficiente și sprijinirea IMM-urilor pentru a spori competitivitatea acestora în sectoarele conexe cu valoare de export ridicată; 
            
            
               avansarea către o convergență progresivă și punerea în aplicare de politici agricole și de dezvoltare rurală eficace, pe baza modelelor dovedite ale UE; 
            
            
               consolidarea ocupării forței de muncă și a condițiilor de trai în zonele rurale prin îmbunătățirea gestionării resurselor naturale, îmbunătățirea serviciilor și a infrastructurii și diversificarea economiei rurale;
            
            
               Dezvoltarea în continuare a cooperării tematice și a schimbului de informații, inclusiv prin utilizarea optimă a Declarației comune privind un dialog de politică regională între Comisia Europeană și Guvernul Georgiei.
            
            
            
               Controlul financiar public intern și auditul extern
            
            
               Părțile vor coopera în scopul de a asigura dezvoltarea controlului financiar public și a auditului extern prin:
            
            
            
               Priorități pe termen scurt
            
            
               dezvoltarea în continuare a sistemului de control intern gestionat în mod descentralizat, inclusiv a auditului intern independent din punct de vedere funcțional în cadrul autorităților de stat, prin asigurarea armonizării cu standardele și cadrele internaționale general acceptate și cu bunele practici ale UE.
            
            
            
               Priorități pe termen mediu
            
            
               îmbunătățirea în continuare a sistemului de control intern și de audit intern în sectorul public, în conformitate cu evaluarea diferențelor între practica actuală și standardele și cadrele internaționale general acceptate și bunele practici ale UE;
            
            
               asigurarea dezvoltării în continuare a funcției de audit extern a Curții de Conturi (Oficiul Național de Audit din Georgia), în conformitate cu standardele internaționale general acceptate (INTOSAI).
            
            
            
               Fiscalitatea
            
            
               Părțile vor consolida și vor spori cooperarea care vizează îmbunătățirea și dezvoltarea sistemului fiscal și a administrației fiscale din Georgia pe baza standardelor UE și internaționale, inclusiv pregătirea pentru aproprierea treptată de acquis-ul UE și de instrumentele internaționale, astfel cum se prevede în anexa relevantă la acordul de asociere, în special prin:
            
            
               îmbunătățirea și simplificarea legislației fiscale;
            
            
               îmbunătățirea cooperării fiscale internaționale pentru a consolida buna guvernanță în domeniul fiscal, și anume principiile transparenței, schimbului de informații și concurenței fiscale loiale;
            
         
         
            
               îmbunătățirea capacității administrației fiscale, în special prin avansarea către o abordare mai orientată și către un sistem bazat pe evaluarea riscurilor în ceea ce privește controalele fiscale și auditurile;
            
            
                luarea de măsuri în vederea armonizării politicilor în materie de contracarare și combatere a fraudei și a contrabandei cu produse supuse accizelor;
            
            
               dezvoltarea cooperării cu administrațiile fiscale ale statelor membre ale UE prin schimbul de informații privind noile experiențe și tendințe în domeniul fiscal.
            
            
            
               Statistici
            
            
               Părțile vor coopera în scopul pregătirii pentru apropierea de acquis-ul UE în domeniul statisticii, în special prin:
            
            
            
               Priorități pe termen mediu
            
            
               introducerea unor rapoarte de calitate pentru cea mai mare parte a anchetelor statistice;
            
            
               finalizarea introducerii ARS 2008; 
            
            
               alinierea metodologiei statisticilor de întreprindere cu standardele UE și statisticile de întreprindere orientate către cerințele viitoare în materie de date, astfel cum sunt prevăzute în Regulamentul-cadru de integrare a statisticilor privind întreprinderile (FRIBS); promovarea schimbului de experiență cu statele membre ale UE în ceea ce privește punerea în aplicare a FRIBS este de dorit pentru consolidarea procesului de aliniere;
            
            
               abordarea diferențelor statistice în măsurarea datelor comerciale bilaterale UE-Georgia;
            
            
               asigurarea disponibilității statisticilor și datelor pentru cercetători, jurnaliști și publicul larg.
            
            
            
               Politica privind protecția consumatorilor
            
            
               În vederea pregătirii pentru punerea în aplicare a acquis-ului UE și a instrumentelor internaționale menționate în anexele relevante la acordul de asociere, părțile vor coopera pentru:
            
            
               consolidarea protecției consumatorilor în Georgia, în special prin formarea funcționarilor administrației publice și a altor reprezentanți ai intereselor consumatorilor în ceea ce privește apropierea de legislația UE și punerea în aplicare ulterioară a acesteia.
            
            
            
               Dreptul societăților comerciale, contabilitatea și auditul și guvernanța corporativă
            
            
               Părțile vor coopera în vederea asigurării pregătirii Georgiei pentru aproprierea treptată de acquis-ul UE și de instrumentele internaționale menționate în anexa relevantă la acordul de asociere și pentru punerea în aplicare a acestora, în special în ceea ce privește eforturile Georgiei de a utiliza în mai mare măsură dialogul periodic dintre părți pentru a aprofunda cooperarea și pentru a discuta măsurile care ar trebui să fie luate. 
            
         
         
            
            
               Priorități pe termen scurt
            
            
               identificarea domeniilor în care UE ar putea furniza în continuare formare și consolidare a capacităților. 
            
            
            
               Priorități pe termen mediu
            
            
               dezvoltarea capacității administrative a instituțiilor relevante ale statului;
            
            
               dezvoltarea dreptului societăților comerciale și a altor drepturi relevante în ceea ce privește acquis-ul UE;
            
            
               asigurarea punerii în aplicare a normelor prevăzute de noul drept al societăților comerciale referitoare la obligația de informare; 
            
            
               introducerea la nivel național a standardelor internaționale de audit relevante și promovarea aplicării acestora de către toate societățile cotate la bursă la nivel național; 
            
            
               furnizarea de informații prompte, relevante și precise privind situația actuală și dezvoltarea legislației în vigoare în Georgia și privind conformitatea acesteia cu acquis-ul UE și schimbul în prealabil de informații relevante privind consolidarea necesară a instituțiilor și a capacităților relevante pentru apropierea de acquis-ul UE; (NB: În acest context, guvernul a adoptat Planul de acțiune pentru reforma raportării financiare și de audit. Unul dintre rezultatele concrete este Legea privind contabilitatea, raportarea și auditarea, care a intrat în vigoare la 8 iunie 2016). 
            
            
            
               Serviciile financiare
            
            
               Cooperarea va avea drept obiectiv pregătirea Georgiei pentru modernizarea cadrului său de reglementare și de supraveghere financiară, astfel încât aceasta să se conformeze cu standardele convenite la nivel internațional în materie de reglementare în domeniul serviciilor financiare, utilizând legislația UE și instrumentele internaționale menționate în anexele relevante la acordul de asociere ca referință pentru a elabora un set de norme adecvate pentru Georgia. Această cooperare include următoarele acțiuni și contribuie la îndeplinirea următoarelor obiective: 
            
            
            
               Priorități pe termen scurt
            
            
               identificarea domeniilor în care este nevoie de formare și de consolidare a capacităților;
            
            
               stabilirea de contacte și schimbul de informații cu organismele de supraveghere financiară ale UE, în conformitate cu acordul de asociere;
            
            
               furnizarea de informații prompte, relevante și precise privind situația actuală și dezvoltarea legislației în vigoare în Georgia. 
            
            
            
               Priorități pe termen mediu
            
         
         
            
               crearea unui nou cadru de reglementare și de supraveghere în conformitate cu standardele de reglementare convenite la nivel internațional, inclusiv noi abordări, instrumente și mecanisme de supraveghere;
            
            
               îmbunătățirea capacității administrative a autorităților de supraveghere; 
            
            
               continuarea cooperării cu GAFI, Consiliul Europei, Comitetul MONEYVAL și cu autoritățile competente din statele membre ale UE, precum și semnarea de memorandumuri de înțelegere între autoritățile de informații financiare ale Georgiei și cele din statele membre ale UE.
            
            
            
               Politica industrială și antreprenorială și industria minieră 
            
            
               Părțile vor coopera în vederea îmbunătățirii mediului de afaceri și de reglementare, în particular pentru IMM-uri, inclusiv pentru microîntreprinderi, în special prin:
            
            
            
               Priorități pe termen scurt
            
            
               punerea în aplicare a strategiei georgiene pentru IMM-uri și a planului de acțiune aferent pentru perioada 2016-2017.
            
            
            
               Priorități pe termen mediu
            
            
               punerea în aplicare a foii de parcurs specifice fiecărei țări și a recomandărilor rezultate din evaluarea inițiativei în favoarea întreprinderilor mici (Small Business Act, SBA), în măsura în care este posibil;
            
            
               corelarea dezvoltării IMM-urilor cu oportunitățile create prin ZLSAC, inclusiv prin intermediul rețelelor și grupurilor de afaceri (de sprijin) (cum ar fi Rețeaua întreprinderilor europene);
            
            
               consolidarea rolului asociațiilor de întreprinderi și de IMM-uri (inclusiv asociațiile sectoriale) în vederea îmbunătățirii dialogului public-privat;
            
            
               încurajarea oportunităților pentru ca întreprinderile georgiene nou-înființate să intre pe piețele din Georgia și din UE.
            
            
            
               Prin intermediul subcomitetului dedicat, părțile vor face schimb de informații cu privire la industriile de extracție și de prelucrare a metalelor pentru a ajunge la o mai bună înțelegere a politicilor UE și ale Georgiei, inclusiv punerea în aplicare a inițiativei UE privind materiile prime, a programului de cercetare Orizont 2020 și a Parteneriatului european pentru inovare privind materiile prime. 
            
            
            
               Turismul
            
            
               Prin intermediul subcomitetului dedicat, părțile vor face schimb de informații cu privire la dezvoltarea turismului în Georgia și în UE, inclusiv privind evenimente relevante și cele mai bune practici. 
            
         
         
            
            
               Ocuparea forței de muncă, politica socială și egalitatea de șanse
            
            
               Părțile vor coopera pentru:
            
            
            
               Priorități pe termen scurt
            
            
               pregătirea apropierii și a punerii în aplicare a acquis-ului UE în domeniile sănătății și securității la locul de muncă, dreptului muncii, condițiilor de muncă, egalității de șanse între femei și bărbați și combaterii discriminării, astfel cum se menționează în anexele relevante la acordul de asociere, în special stabilirea unui sistem adecvat de supraveghere și de aplicare a legii în concordanță cu abordările UE (începând cu domeniul securității și sănătății la locul de muncă) și consolidarea capacității partenerilor sociali (de exemplu, formarea privind legislația și standardele UE în materie de sănătate și siguranță la locul de muncă și legislația și standardele UE referitoare la dreptul muncii);
            
            
               dezvoltarea serviciilor publice de ocupare a forței de muncă nou definite, cu capacități adecvate și în conformitate cu cerințele serviciilor publice europene de ocuparea forței de muncă; 
            
            
               îmbunătățirea în continuare a capacităților serviciilor sociale și ale Ministerului Muncii, Sănătății și Afacerilor Sociale în scopul consolidării capacităților administrației responsabile de elaborarea și punerea în aplicare a politicilor de ocupare a forței de muncă și sociale, respectând principiile egalității de șanse. 
            
            
            
               Priorități pe termen mediu
            
            
               continuarea instituirii unui sistem eficace de inspecție a muncii, în conformitate cu standardele OIM și ale UE, pentru a se asigura capacitatea administrativă și de aplicare a legii în domeniul sănătății și siguranței la locul de muncă și al dreptului muncii, precum și pentru a consolida organismele judiciare relevante; și completarea cadrului juridic necesar pentru instituirea unui veritabil sistem de inspecție a muncii; 
            
            
               dezvoltarea unei abordări strategice în ceea ce privește ocuparea forței de muncă, vizând locuri de muncă mai multe și mai bune în condiții de muncă decente, o mai bună corelare a competențelor și a locurilor de muncă disponibile pe piața muncii, precum și promovarea unor măsuri active în domeniul pieței forței de muncă și a unor servicii eficiente de ocupare a forței de muncă, cu un accent deosebit pe tineret;
            
            
               sporirea nivelului de protecție socială, inclusiv prin punerea în aplicare a unei asigurări de sănătate universale, făcând în același timp ca sistemul de protecție socială să susțină într-o mai mare măsură activitățile preluate și asigurând caracterul adecvat și viabilitatea financiară a acestuia; 
            
            
               asigurarea bunei funcționări a dialogului social prin funcționarea eficace a Comisiei de parteneriat social tripartit și consolidarea capacităților partenerilor sociali.
            
            
            
               Cooperarea în domeniul economiei și societății digitale
            
            
               Părțile vor coopera în vederea pregătirii pentru punerea în aplicare a acquis-ului UE menționat în anexele relevante la acordul de asociere și vor sprijini Georgia în ceea ce privește:
            
            
            
               Priorități pe termen mediu
            
            
               eforturile de a apropia legislația în domeniul comunicațiilor electronice de acquis-ul UE;
            
         
         
            
               activitățile de consolidare a independenței și capacității administrative a autorității naționale de reglementare în domeniul comunicațiilor în vederea asigurării posibilității acesteia de a adopta măsurile de reglementare adecvate, de a asigura respectarea deciziilor și a tuturor reglementărilor aplicabile acestora și de a garanta existența unui climat concurențial loial pe piață;
            
            
               activitățile de consolidare a sectorului prin schimbul de informații și de experiență privind punerea în aplicare a pieței unice digitale (DSM);
            
            
               eforturile de sporire a rezilienței cibernetice a principalelor sectoare cu infrastructuri critice și a organizațiilor din sectorul public, pornind de la experiența în punerea în aplicare a noii legislații UE în domeniul securității cibernetice, „Directiva privind securitatea rețelelor și a informației”.
            
            
            
               Pescuitul și politica maritimă
            
            
               Părțile vor coopera pentru:
            
            
            
               Priorități pe termen scurt
            
            
               promovarea unei abordări integrate a afacerilor maritime, în special contribuind la dezvoltarea inițiativelor intersectoriale din domeniul maritim prin instituirea unui grup de lucru privind afacerile maritime compus din reprezentanți din ministerele și serviciile relevante, precum și prin identificarea domeniilor de interes comun și cooperarea activă cu statele de coastă și cu părțile interesate din domeniul maritim în regiunea Mării Negre, în contextul politicii maritime integrate a UE.
            
            
            
               Priorități pe termen mediu
            
            
               îmbunătățirea și consolidarea monitorizării și controlului cu privire la activitățile de pescuit și la comerțul cu produse pescărești și trasabilitatea acestora, pentru combaterea în mod eficient a pescuitului ilegal, nedeclarat și nereglementat (pescuitul INN);
            
            
               luarea măsurilor necesare în direcția atingerii obiectivului de a realiza un pescuit sustenabil în Marea Neagră, atât în cadrul relațiilor bilaterale, cât și în cadrul celor multilaterale, pe baza unei abordări ecosistemice în domeniul gestionării pescăriilor;
            
            
               sporirea cooperării științifice și tehnice în vederea asigurării capacității de monitorizare a pescuitului pe baza unor date solide și fiabile, precum și de evaluare a situației stocurilor de resurse marine și a mediului marin.
            
            
            
               Sănătatea publică
            
            
               Părțile vor coopera pentru:
            
            
               sprijinirea Georgiei în pregătirea punerii în aplicare a acquis-ului UE în domeniul sănătății, astfel cum se menționează în anexele relevante la acordul de asociere, în special în domeniul securității sângelui, al controlului tutunului, al calității și siguranței substanțelor de origine umană (țesuturi vasculare, celule, organe) și al bolilor transmisibile, în conformitate cu obligațiile internaționale care îi revin Georgiei în temeiul Convenției-cadru pentru controlul tutunului și al Regulamentului sanitar internațional.
            
            
               punerea în aplicare a acoperirii universale de sănătate, care este considerată ca fiind una dintre principalele priorități ale guvernului și se reflectă, printre altele, într-o creștere a cheltuielilor publice cu privire la sănătate și în reforme cuprinzătoare pentru consolidarea sectorului sănătății; 
            
            
               consolidarea pregătirii, a formării, a supravegherii și a controlului epidemiologic a bolilor transmisibile, printre altele, prin: 1) participarea Georgiei la Programul mediteraneean de formare în domeniul epidemiologiei de intervenție (MediPIET); 2) cooperarea cu Centrul European de Prevenire și Control al Bolilor (ECDC); 3) asigurarea sustenabilității programelor naționale de prevenire și de control cu privire la HIV, tuberculoză și hepatită;
            
         
         
            
               consolidarea acțiunii naționale multisectoriale de combatere a rezistenței la antimicrobiene, printre altele, prin consolidarea supravegherii, a utilizării prudente a antimicrobienelor și a controlului infecțiilor în instituțiile sanitare.
            
            
            
               
            
               2.7Conectivitate, eficiență energetică, mediu, politici climatice și protecție civilă
            
            
            
               Transportul
            
            
               Părțile vor coopera în vederea consolidării punerii în aplicare în continuare a acquis-ului UE în toate modurile de transport menționate în anexele relevante la acordul de asociere și vor sprijini Georgia pentru:
            
            
            
               Priorități pe termen mediu
            
            
               urmărirea punerii în aplicare a acquis-ului UE în domeniul aviației pentru a beneficia pe deplin de Acordul privind spațiul aerian comun UE-Georgia;
            
            
               activitățile de îmbunătățire a siguranței tuturor modurilor de transport (aerian, rutier, maritim);
            
            
               dezvoltarea infrastructurii, în special prin pregătirea și punerea în aplicare a unor proiecte viitoare pentru dezvoltarea rețelei centrale TEN-T, astfel cum s-a convenit în reuniunea ministerială din cadrul Zilelor TEN-T 2016 de la Rotterdam.
            
            
               Cooperarea în domeniul energiei
            
            
               Părțile vor coopera pentru:
            
            
            
               Priorități pe termen scurt
            
            
               finalizarea aderării oficiale a Georgiei la Tratatul de instituire a Comunității Energiei ca parte contractantă, în conformitate cu acordul de asociere;
            
            
               în conformitate cu termenii și condițiile stabilite în protocolul de aderare la Tratatul de instituire a Comunității Energiei și la acordul de asociere, punerea în aplicare a legislației relevante în domeniul energiei electrice, al energiei din surse regenerabile, al eficienței energetice, al statisticilor în domeniul energiei, al mediului legat de energie și al prospectării hidrocarburilor.
            
            
            
               Priorități pe termen mediu
            
         
         
            
               luarea de măsuri în vederea integrării pieței energetice a Georgiei în cea a UE și consolidarea securității energetice și a convergenței în materie de reglementare a Georgiei prin punerea în aplicare a legislației UE relevante, inclusiv a legislației secundare aferente aplicabile Georgiei, în conformitate cu angajamentele în temeiul acordului de asociere și al Comunității Energiei și conform calendarului convenit de Georgia în aceste cadre;
            
            
               cooperarea cu privire la atragerea de sprijin internațional pentru o dezvoltare energetică durabilă, inclusiv din partea fondurilor internaționale pentru climă și a altor instrumente financiare;
            
            
               consolidarea rețelei și a interconexiunilor infrastructurii energetice a Georgiei, în special:
            
            
               – în ceea ce privește electricitatea, promovarea comerțului și a interconexiunilor transfrontaliere cu Armenia, Azerbaidjan și Turcia și consolidarea rețelei de transport a Georgiei;
            
            
               – în ceea ce privește gazele naturale, extinderea principalelor conducte de gaz, inclusiv facilitarea punerii în aplicare a extinderii gazoductului Caucazul de Sud pe teritoriul Georgiei, precum și sprijinirea/promovarea altor proiecte de transport a gazului și a petrolului de importanță regională, cum ar fi TANAP, TAP, AGRI, EAOTC etc. pentru a asigura transportul de resurse energetice din zona Mării Caspice către piețele occidentale.
            
            
            
               Mediul 
            
            
               Părțile vor coopera pentru:
            
            
               Priorități pe termen scurt
            
            
               consolidarea guvernanței în materie de mediu prin adoptarea și punerea în aplicare a unei noi legislații în Georgia cu privire la evaluarea impactului asupra mediului, evaluarea strategică de mediu, noua legislație privind răspunderea pentru mediul înconjurător prin asigurarea accesului pentru public la informațiile despre mediu și a participării publice la procesul decizional, prin implicarea tuturor părților interesate, precum și prin integrarea aspectelor legate de mediu în alte domenii de politică și prin îmbunătățirea schimbului de informații în materie de mediu în conformitate cu principiile sistemului partajat de informații referitoare la mediu (SPIM);
            
            
               adoptarea celui de al 3-lea Program de acțiune național cu privire la mediu din Georgia (2017-2021);
            
            
               adoptarea Strategiei naționale de gestionare a deșeurilor radioactive.
            
            
            
               Priorități pe termen mediu
            
            
               punerea în aplicare a celui de al 3-lea Program de acțiune național cu privire la mediu din Georgia (2017-2021), conform calendarului planului național de acțiune pentru mediu 3;
            
            
               apropierea în continuare a legislației Georgiei de acquis-ul UE și punerea în aplicare a dispozițiilor directivelor și regulamentelor UE, astfel cum se prevede în anexele relevante la acordul de asociere;
            
            
               elaborarea unei foi de parcurs pentru ratificarea și punerea în aplicare a acordurilor multilaterale de mediu, inclusiv, printre altele, a Convenției UNECE privind protecția și utilizarea cursurilor de apă transfrontaliere și a lacurilor internaționale și a Convenției UNECE asupra efectelor transfrontaliere ale accidentelor industriale. aderarea la Convenția de la Espo și la protocolul acesteia privind evaluarea strategică de mediu.
            
            
               
            
            
               Schimbările climatice
            
            
               Părțile vor coopera pentru:
            
         
         
            
            
               Priorități pe termen scurt 
            
            
               finalizarea și adoptarea unei Strategii de dezvoltare cu emisii reduse în Georgia.
            
            
            
               Priorități pe termen mediu
            
            
               apropierea legislației din Georgia de actele normative ale UE și de instrumentele internaționale, astfel cum se prevede în acordul de asociere, în conformitate cu anexele relevante la acesta;
            
            
               luarea măsurilor necesare pentru a ratifica Acordul de la Paris privind schimbările climatice, precum și punerea în aplicare a contribuțiilor stabilite la nivel național la reacția globală la schimbările climatice;
            
            
               integrarea politicilor climatice în politicile și măsurile sectoriale și consolidarea capacității diferitelor autorități pentru punerea în aplicare a politicilor climatice în toate sectoarele;
            
            
               consolidarea cadrului în materie de transparență al Georgiei pentru politici climatice, în special prin intermediul unui sistem național solid pentru monitorizarea și raportarea politicilor climatice, a măsurilor și a emisiilor de gaze cu efect de seră pe baza modelului UE;
            
            
               adoptarea și punerea în aplicarea strategiei de dezvoltare cu emisii reduse de gaze cu efect de seră pe termen lung a Georgiei, până la jumătatea secolului.
            
            
            
               
            
            
               Protecția civilă
            
            
               Părțile vor coopera pentru a consolida acțiunile de prevenire, de pregătire și de răspuns în caz de dezastre. În acest scop, printre altele, părțile: 
            
            
            
               Priorități pe termen scurt
            
            
               vor explora modalități pentru a defini cele mai adecvate elemente de cooperare în ceea ce privește profilul de risc, cadrul legislativ și instituțional al Georgiei, de exemplu prin intermediul unor acorduri administrative bilaterale sau scrisori de intenție;
            
            
               vor realiza progrese în ceea ce privește dezvoltarea la nivel național a unei evaluări și cartografieri a riscurilor de dezastre și, de asemenea, vor sprijini, după caz, elaborarea unui atlas electronic al riscurilor regionale și vor asigura utilizarea efectivă a acestuia la nivel regional.
            
            
         
         
            
               Priorități pe termen mediu
            
            
               vor asigura o comunicare eficientă, 24 de ore din 24, incluzând avertismentele timpurii și schimbul de informații privind situațiile de urgență de mare amploare care afectează UE și Georgia, precum și țările terțe în care părțile sunt implicate în oferirea unui răspuns în caz de dezastre; 
            
            
               vor facilita asistența reciprocă în caz de urgențe majore, după caz și sub rezerva disponibilității unor resurse suficiente;
            
            
               vor promova adoptarea și punerea în aplicare a orientărilor UE în materie de sprijin oferit de țara gazdă;
            
            
               vor îmbunătăți baza de cunoștințe privind riscurile de dezastre prin intensificarea cooperării privind accesibilitatea și comparabilitatea datelor; 
            
            
               vor realiza progrese în ceea ce privește dezvoltarea unei evaluări și cartografieri a riscurilor de dezastre la nivel național și, de asemenea, vor sprijini, după caz, elaborarea unui Atlas electronic al riscurilor regionale (ERRA) și vor asigura utilizarea efectivă a acestuia la nivel național.
            
            
               vor iniția includerea Georgiei în Sistemul european Copernicus de avertizare în caz de inundații (EFAS), în cooperare cu Centrul Comun de Cercetare al Comisiei Europene;
            
            
               vor îmbunătăți prevenirea și pregătirea în caz de dezastre industriale și dezastre naturale declanșate tehnologic (NATECH);
            
            
               vor stabili un dialog privind aspecte ale politicii de prevenire, pregătire și răspuns în caz de dezastre prin schimbul de cele mai bune practici, formare, exerciții comune, vizite de studiu, ateliere și reuniuni privind lecțiile învățate în urma operațiunilor de urgență reale sau a exercițiilor.
            
            
               
            
            
            
               2.8Mobilitate și contacte interpersonale
            
            
            
               Cooperarea în domeniul cercetării, dezvoltării tehnologice și inovării
            
            
               Părțile vor coopera pentru:
            
            
            
               Priorități pe termen scurt
            
            
               elaborarea unei viziuni și strategii pentru sistemul STI al Georgiei în cadrul Spațiului European de Cercetare, implicând factori de decizie, comunitatea academică și de cercetare, lideri ai mediului de afaceri și ai societății civile;
            
            
               sprijinirea dezvoltării și a punerii în aplicare a politicii de inovare, inclusiv a cadrului de reglementare și a infrastructurii pentru inovare.
            
            
         
         
            
               Priorități pe termen mediu
            
            
               optimizarea beneficiilor pentru Georgia ale asocierii acesteia la programul Orizont 2020 și încurajarea participării sporite în cadrul Programului pentru cercetare și formare al Euratom, care completează Orizont 2020, în special în domeniul siguranței nucleare și al protecției radiologice, pe baza cererilor competitive;
            
            
               consolidarea resurselor umane, materiale și instituționale pentru a îmbunătăți capacitățile de cercetare și inovare;
            
            
               sprijinirea Georgiei pentru apropierea progresivă a legislației sale de legislația relevantă a UE și de instrumentele internaționale în termenele stipulate în anexa XXIX la acordul de asociere.
            
            
            
               Educație, formare și tineret
            
            
               Părțile vor coopera în ceea ce privește modernizarea globală și reforma legislației Georgiei în domeniul sistemelor de educație, formare și tineret, în special prin:
            
            
            
               Priorități pe termen mediu
            
            
               efectuarea de lucrări comune și realizarea de schimburi în scopul de a promova integrarea în continuare a Georgiei în Spațiul European al Învățământului Superior, în contextul apartenenței sale la procesul Bologna, inclusiv prin consolidarea unui sistem de asigurare a calității independent și orientat spre dezvoltare, promovarea participării active a părților interesate și a societății civile în procesele de reformă și consolidarea cooperării între mediul academic și piața muncii pentru a spori capacitatea de inserție profesională a absolvenților; 
            
            
               promovarea cooperării academice, consolidarea capacităților și mobilitatea studenților și a cadrelor prin intermediul programului Erasmus+, precum și a mobilității cercetătorilor, a dezvoltării carierei și a formării profesionale prin acțiunile Marie Skłodowska-Curie;
            
            
               încurajarea unei abordări strategice privind învățământul profesional și tehnic (EFP) în vederea alinierii sistemului EFP al Georgiei la modernizarea structurilor EFP ale UE, astfel cum se urmărește în cadrul procesului de la Copenhaga, prin intermediul instrumentelor acestuia și respectând principiile egalității de șanse; 
            
            
               consolidarea unei abordări strategice a politicii pentru tineret și intensificarea schimburilor și a cooperării în domeniul educației informale pentru tineret și pentru tinerii lucrători ca mijloc de promovare a dialogului intercultural și a sprijinului pentru societatea civilă, printre altele, prin intermediul componentei de tineret a Erasmus+;
            
            
               asigurarea dreptului la educație al tuturor copiilor și tinerilor, inclusiv cei cu nevoi educaționale speciale; dezvoltarea sistemului educațional în funcție de nevoile educaționale speciale ale acestora.
            
            
            
               Cooperarea în domeniul cultural 
            
            
               Părțile:
            
            
               vor promova punerea în aplicare a Convenției UNESCO din 2005 privind protecția și promovarea diversității expresiilor culturale;
            
            
               vor coopera pentru dezvoltarea unei politici culturale incluzive în Georgia și pentru conservarea și valorizarea patrimoniului cultural și natural, în scopul de a favoriza dezvoltarea socio-economică;
            
            
               vor promova participarea actorilor culturali/din domeniul audiovizualului din Georgia la programele de cooperare culturală/din domeniul audiovizualului, în special programul Europa creativă.
            
         
         
            
            
               Cooperarea în domeniul audiovizualului și mijloacelor de comunicare în masă
            
            
               Părțile vor coopera în vederea pregătirii pentru punerea în aplicare a acquis-ului UE menționat în anexele relevante la acordul de asociere și vor sprijini Georgia în ceea ce privește:
            
            
            
               Priorități pe termen mediu
            
            
               depunerea de eforturi în vederea consolidării independenței și a profesionalismului mijloacelor de comunicare în masă în conformitate cu standardele europene relevante, precum și în vederea apropierii legislației în domeniul audiovizualului de acquis-ul UE, astfel cum se prevede în acordul de asociere, printre altele, prin schimburi de opinii privind politica în domeniul audiovizualului, standardele internaționale relevante, inclusiv cooperarea în combaterea rasismului și a xenofobiei; 
            
            
               schimbul de cele mai bune practici în ceea ce privește libertatea mijloacelor de comunicare, pluralismul acestora, dezincriminarea calomniei, protecția surselor de informații ale jurnaliștilor și aspectele legate de diversitatea culturală, printr-un dialog periodic;
            
            
               consolidarea capacității și a independenței autorităților/organismelor de reglementare a mijloacelor de comunicare în masă. 
            
            
               
            
            
            
               Dezvoltarea regională și cooperarea la nivel regional
            
            
               Părțile vor coopera în cadrul politicilor de dezvoltare regională și al dialogului privind politica regională UE-Georgia, având în vedere eforturile Georgiei în:
            
            
            
               Priorități pe termen scurt
            
            
               finalizarea cu succes a punerii în aplicare a programului său de dezvoltare regională pentru perioada 2015-2017, inclusiv prin stabilirea unei coordonări interinstituționale eficace și a unor mecanisme de guvernanță pe mai multe niveluri;
            
            
               pregătirea unui program multianual succesor, inclusiv potențiale investiții în domenii cum ar fi inovarea și IMM-urile, în vederea construirii unei creșteri durabile pentru toate regiunile din Georgia.
            
            
            
               Priorități pe termen mediu
            
            
               sprijinirea în continuare a autorităților pentru consolidarea guvernanței pe mai multe niveluri și a eforturilor de consolidare a capacității administrațiilor subnaționale și a altor agenții de dezvoltare regională; 
            
            
               sprijinirea acțiunilor multilaterale integrate pentru dezvoltarea teritorială a Georgiei, cum ar fi în domeniul amenajării spațiale, al gestionării apei și a deșeurilor, al drumurilor, al energiei electrice și al altor infrastructuri de bază, al diversificării economiei rurale, al turismului și al dezvoltării întreprinderilor;
            
         
         
            
               dezvoltarea în continuare a cooperării tematice și a schimbului de informații, inclusiv prin utilizarea optimă a Declarației comune privind un dialog de politică regională între Comisia Europeană și Guvernul Georgiei.
            
            
            
               Participarea la agențiile și programele UE
            
            
               Părțile:
            
            
            
               Priorități pe termen mediu
            
            
               vor revizui punerea în aplicare a Protocolului privind participarea la programele UE în funcție de participarea reală a Georgiei la anumite programe ale UE.
            
            
            
               Sensibilizarea publicului și vizibilitatea
            
            
               Părțile vor coopera pentru a asigura o dezbatere în cunoștință de cauză, inclusiv cu un public mai larg și cu cetățenii Georgiei, cu privire la oportunitățile și implicațiile apropierii de UE a Georgiei, inclusiv Programul de asociere, în special ZLSAC.